Lifan-Z/Chinese-poetries-txt huggingface dataset:
鹰已离鞲马释骖，弇州西畔大槐南。酢梅难比奉宸杏，病橘本非供御柑。怕向道旁逢醉尉，底须帐里著髯参。细听檐溜谐宫征，床下安知鬭蚁酣。
邵子生男四十五，弟今方邵过三年。莫随夷甫举遗逸，且教伯温成大贤。洛下耆英为汝喜，河南闻见待渠传。会当杨柳芙蓉下，快与翁抄击壤编。
少贱肠枵破褐单，傍人门户活饥寒。自从毁齿初成券，直至长须尚不冠。冷炙时沾筵上馂，秃芒旋扫臼边残。他时纵取封侯印，仅得君王踞厕看。
伤春感旧似中酲，乐器全抛曲谱生。自小抱衾无怨色，有时拥髻尚风情。曾陪太尉斟还唱，犹记司空眼与声。著主衣裳为主寿，莫如琴客别宜城。
昔拥雕戈射铁帘，可堪蓬鬓映冰髯。金疮常有些儿痛，斗力今难寸许添。至老安能希骆甲，从初悔不事蒙恬。莫嗟身上衣裘薄，犹向官中请半缣。
闻与先师是切邻，束书无定橐装贫。不辞远道长为客，未有荒山可掩亲。石椁悬知非尔力，麦舟今岂乏斯人。吾闻葬礼随丰俭，布被珠襦到底均。
投老诛茆水竹村，未论避谤且逃喧。屋低稳似于谁屋，园小贤于乐彼园。待小车来时上阁，有高轩过勿开门。蜗牛不晓虫鱼法，作意麻搽篆粉垣。
灵椿难减菌难加，莫笑山翁两鬓华。不与公荣同饮酒，只留禹锡独看花。客来稍觉罍空耻，事去方知瓮算差。归老东陈无可恨，失侯不失故园瓜。
乍脱重裘试薄纨，绿阴多处小凭栏。李甘尚可分螬半，柿落何妨拾鸟残。贷粟监侯宁忍饿，借衣友婿不如寒。獠奴但怪沉吟久，肯信诗中字未安。
拂拭桃笙设葛幮，床头老易卷还舒。惯听小子嘲师语，懒作痴人骂鬼书。无复出神游帝所，有时信脚到华胥。独怜短梦匆匆觉，不晓希夷睡月余。
稍转阳和解积阴，暂停汤熨事微吟。翠禽娱客有佳哢，金鲫知人无杀心。一片不留花著树，数竿忽见笋成林。野蹊滑滑泥平膝，荷锸奴扶试一寻。
去郡于兹十八年，讙传良牧出藩宣。更烦逸骥康沂海，会见灵禽下颍川。绝喜铃斋新有助，莫嫌玉局冷无懽。此行未论胶东赏，且作廉丞亦自贤。
五管惟潮地接闽，自唐牧守畀名臣。欲安瘴岭疮痍俗，暂辍天家肺腑亲。新堞永为州壮观，彩虹忽间海横陈。皆言明主临轩遣，不是诸公启拟人。
潮人无计驻轩车，来扇仁风仅岁余。棘院从今添立鹄，金堤亘古免为鱼。真堪香火陪韩庙，谁采风谣继叶渠。曾忝史官牛马走，不妨奋笔为公书。
虞翻骨体素多屯，垂老遭逢白发新。岂有一辞裨衮斧，亦无三制报丝纶。孤臣命薄难谐世，明主恩深欠杀身。不道归田无以报，暮年长作祝尧人。
空巷无人尽出嬉，烛光过似放灯时。山中一老眠初觉，棚上诸君闹未知。游女归来寻坠珥，邻翁看罢感牵丝。可怜朴散非渠罪，薄俗如今几偃师。
只有短辕车锡导，更无灵寿杖扶光。林间竹笋饱一世，阁下薇花阅几郎。曩欲裂麻宁拂袖，老当还笏不须囊。绿阴周匝迷行径，谁念茙葵惟向阳。
禁林忝士相如草，芸阁曾分太乙光。亳社重新依老子，天台自古属刘郎。判无除目污黄纸，空有孤忠满皂囊。回首觚棱残梦断，下招不必遣巫阳。
帝重南邦妙选抡，徐卿又驾两朱轮。龙潜不付茧丝手，蜑俗争看玉雪人。五瘴下车如痛痒，二麾负郭尚清贫。吾评此去今萧汲，惜不居中牧远民。
别我暑行三百里，使君此举古今稀。班荆不以牙旗从，剪韭都忘草具微。浪汩鸢飞毋久住，颍川凤下可遄归。未妨黠鬼揶揄笑，专壑专城孰是非。
涨水侵门堂跳蛙，偶来常是到昏鸦。宛如逆旅主人舍，谁访毗耶居士家。煨芋不嫌牛粪火，供茶就用鹿衔花。老来脚力全非昔，且可龛中坐结跏。
昔美少年今老黧，云林深处葺幽栖。空房安得登伽女，同穴惟应法喜妻。尧桀两忘何足辨，彭殇俱尽不须齐。灵山弟子都麾去，免绕金棺掩面啼。
曾结丝絇侍玉旒，暮年身世寄沧洲。丑容讵得陪三阁，强项安能事五楼。何用渡芦登彼岸，偶然斩草乐斯邱。牧童窃听商歌起，此老胸中不着愁。
买断荒山手拮据，旋移短树已扶疏。尊堂背市知闻少，竹迳通溪出入迂。辟瓮牖轩聊对卷，改弓弦路劣容车。可怜四壁空诸有，客至难营饭与刍。
挟册相从祇一童，林间终日饱松风。小窗面野容山入，曲甽分溪与沼通。定有裔孙寻远祖，尽教智叟笑愚翁。绝怜樗里无标致，一墓何须夹二宫。
自有身来即有愁，谁能身外出神游。西方佛比于泡影，南面王输与髑髅。儒运金椎尤可笑，魋为石椁更何忧。曹瞒遗令空悲慨，铜雀台荒邺水流。
病鹤曾栖禁苑枝，瞥然惊坠羽䙰褷。包弹靡靡萧萧制，指摘深深款款诗。表圣暇时先卜圹，牧之他日自为碑。独惭师说多遗忘，老抱残编嘱付谁。
村深保社杂樵渔，岁晚溪翁此卜居。门下诸生皆去矣，冢旁二客定谁欤。即今不惜频投辖，他日毋烦更下车。却笑兰亭轻感慨，王侯归处即丘墟。
户外履綦常不到，手中锄柄少曾闲。古时废地今花坞，昨日荒陂忽蓼湾。牧马童乖能识路，操蛇神黠怕移山。颜曾老矣虽难免，犹在长沮桀溺间。
豫为终制付诸儿，莫待飞腾变化时。涑水书仪非含玉，魏公治命欲披缁。外加麟楦中先悴，生著蝉冠死岂知。除卸布衾堪覆首，更无一物可相随。
同谒金闺觐茂陵，鼎湖弓剑隔西兴。绝怜晚景如庞老，空为州人惜许丞。自有名姬调绿绮，可无侍女直青绫。梦中雪鼓搀天碧，恨不陪君拄瘦藤。
八郡皆知德度宽，缿筒罢设讼堂闲。治如清献乖崖样，人在原明子野间。岂有珠鱼堪作贡，亦无金鹤可携还。暮年腰脚犹顽健，惜不从公看雁山。
犹记同穿豹尾中，一翻覆手异蛇龙。吕侯赐履作方伯，毛颖免冠成秃翁。清苦吏人无厚禄，殷勤军将有斜封。君归定访耆英社，问讯周南太史公。
吾宗手葺幽栖处，雪径依稀认虎跑。冻折岩前百寻木，压翻屋上几重茅。懒吟二首干韩愈，且耸双肩学孟郊。只怕景思来认业，别无人与子争巢。
谁道炎州无劲植，君看韩木与苏枞。憩棠此日成遗爱，伐树当年不见容。巴俗曾传莱相柏，番人犹敬范公松。阅三甲子方拈出，吴令之贤岂易逢。
端平闻说建斯堂，白首才重一炷香。早有埋辞表真曜，晚为画赞讼东方。秋风浩荡吹坟树，落月依稀照屋梁。千古行人来下马，陈诗不必奠椒浆。
老别亲朋已动情，可堪玉树离阶庭。新吟不数苍蝇窍，多病真成碧鹤形。翁迫崦嵫迟暮景，儿看风雪短长亭。早归共举屠苏酒，莫爱西湖柳色青。
女子谈天世有之，福唐吴媛独神奇。语多中的疑明思，心自通灵不问龟。闻道膝边随季主，定传肘后与文姬。未知谁是吹笙侣，玉镜台前要画眉。
砾裂扫空凡例说，精微勘破后先天。遥知长麈升高座，惜未巍冠列细毡。秦火安能燔六籍，汉儒浪自费三年。自惭不是韩宣子，获见春秋易象全。
两张遗墨六亲悲，台下黄瓜摘渐稀。用北辰阡殊不乱，似南柯梦复疑非。向来岂有葡萄博，末后元无薏苡归。七十残骸双秃鬓，可堪原上泪频挥。
同产居惭余最长，二尊尤向汝钟情。斑衣犹记循陔乐，白发皆从陟岵生。一老吹埙无复和，十年废乐未能平。伤心溪墅成陈迹，谁听松风看月明。
铁庵同队亦同庚，鹏鷃逍遥各问程。渠梦南柯曾富贵，君归西洛作耆英。戴花未肯疏刘监，起𫈵终当致鲁生。须向乘除验天理，莫将夕秀博朝荣。
薄宦周旋广及邕，一生甘苦藁砧同。孟光事远嗟谁继，督护歌悲听未终。鹤表魂栖高燥地，凤毛名在广寒宫。病翁空自吟哀些，撚断霜髭竟欠工。
辇路香风吹软尘，拥途士女看朱轮。朝为赫赫大京兆，暮作栖栖逆旅人。姬院肉屏俄顷散，帝城眉样一番新。惟应唤醒茅檐叟，长驾柴车戴幅巾。
刘翰潘柽社友称，何侯直要续心灯。阴山有雪双雕下，碧落无云一鹤新。觜距专场渠克畏，鼓旗傍噪我安能。男儿何必毛锥子，麟阁云台有分登。
老戴黄冠备扫除，空餐忽忽岁云徂。系衔每愧监临旷，书考犹欣过犯无。地主多情馈椒酒，阍人失职废桃符。绝怜榾柮通红火，不与吾儿共地炉。
免赴早朝参扈从，径寻初服返樵渔。前街鹤料权停阁，旧谴鸡竿已赦除。手板抽还大丞相，颠毛秃尽老中书。暮年相伴惟穷鬼，虚左迎渠莫送渠。
初作衡山香火缘，不教俗事到吟边。清狂畴昔有三藁，警策即今无一联。汝辈未宜轻宿士，此翁犹及见先贤。丁宁稚子收残草，他日笺家要谱年。
临歧约共屠苏酒，及饮屠苏汝未归。纵使举头瞻日近，可堪返顾见云飞。索长安米难淹久，回剡溪船果是非。别后安书如束笋，眼穿新岁雁来稀。
抽簪脱袴满城忙，大半人多在戏场。膈膊鸡犹金爪距，勃跳狙亦衮衣裳。湘累无奈众人醉，鲁蜡曾令一国狂。空巷冶游惟病叟，半窗淡月伴昏黄。
家世相传逢掖衣，如今结果亦随时。二三子遂舍瑟作，七十翁方扶杖嬉。野老忧晴妨宝穑，社人怕雨湿灵旗。遥知铃阁无歌管，一点青灯照董帷。
陌上鸣钲夜向晨，缀行花锦照城𬮱。湔裙未免多游女，舍耒深忧有惰民。史载孝娥今列祀，骚云帝子没为神。腊傩固匪儒家法，居鲁安能异鲁人。
邻鸡初唱晓妆忙，空郡疑开选色场。未许丛台夸袨服，却将淇水易渐裳。咏归惟点曾言志，驰骋虽聃亦发狂。闭目不窥惟地主，且祈麻麦接青黄。
病怯春寒添絮衣，神情全减少年时。仅堪田舍陪乡饮，难向湖亭看水嬉。清旦羲和升日毂，回风王母带云旗。管箫声散人归晚，独有萤穿马季帷。
拂拂东风欲辨晨，新晴和气满郊𬮱。未妨吹雅存豳俗，何必沉巫怖邺民。田父扶携问鸡卜，村姑呼唤祭蚕神。柴门不识征租吏，便是尧时击壤人。
冠盖憧憧有许忙，直从虚市到球场。宝珠似得于佗冢，卉服疑来自越裳。鬓雪难勾小儿队，眼花休发少年狂。几时游女归蚕织，勿学施朱与约黄。
莫惜倾囊更典衣，繁华尤诧送神时。不惟宝髻修容出，亦有银钗跣足嬉。但见春城催画角，何曾夜市拥牙旗。遨头清俭君毋怪，畴昔书囊在殿帷。
暂抛穑事竞芳晨，在野稀疏总在𬮱。俚俗讙言宜上庙，贤侯初意欲新民。今无麟笔非观社，古有豚蹄可祝神。身是鲁中儒服者，闲搔白发看游人。
妄念已知今世错，勤修别结后身缘。尺三汗脚踏龙尾，丈六金身坐象筵。昔趁蛾眉班谒帝，今从牛矢路归田。未知葱岭何边去，且向庵中伴老禅。
我结小庵犹舴艋，师抛大刹似蘧庐。菩提身外更无物，椰子腹中惟有书。不踏一芦堪去矣，许分半芋竟何如。元来又被寒翁引，径指坟山作退居。
端平俱辱弓旌召，鹏鷃逍遥各不同。笑我赭衣钳楚市，愧君白帽老辽东。董迂因被公羊误，杜癖惟于左氏忠。晚取诸家高束起，且看渠与意林公。
白头召寘石渠中，将析微言合异同。灵寿不扶汉庭上，儒衣空立鲁门东。谁云丞相知殷侑，漫费君王遣所忠。犹觉暮年有遗恨，书成未及质文公。
苛留不觉夏徂秋，甚笑周颙却效尤。往圣明言衰戒得，先贤亦谓耄宜休。空疏谒帝无高论，老退明农已熟筹。惭愧二君更迂阔，远看逐客欲何求。
屡叩龙墀自免冠，虺𬯎初喜卸华鞍。病疏宾客麾之去，老爱儿孙遗以安。夙昔赐茶邻御座，即今送菜仰园官。萧然几案无书册，时取君诗反复看。
四州鼓吹迓前茅，几载疮痍变乐郊。黎母盗清民有犊，佽飞士勇海无蛟。安排循吏添新传，检点耆英少故交。欲发幽潜慰冥漠，自惭笔砚暮年抛。
二难不在机云下，犹记联翩入洛来。方喜朱弦将迭奏，忽惊白璧已双埋。守曹参法曾传髓，效玉川诗亦夺胎。愁绝象贤肇家传，夜窗三复有余哀。
首规旒冕次钧衡，纸价遥知贵洛城。谷永有知应愧死，曹蜍无气谩偷生。弘宽敛衽惭三策，桑濮收声让九成。闻说龙天俱赞叹，法筵第一义分明。
瓶锡飞来方款曲，旛华迎去倏分离。草眠毡睡身皆稳，刀割香涂佛岂知。守土亲为大檀越，开山留下废砧基。直须金碧千间了，却访溪庵亦未迟。
昔日相师今画师，依然红颊映霜髭。懒为阅世青白眼，写出无声水墨诗。胸次九流人物镜，笔端三友岁寒枝。刺桐城里多豪贵，绝艺何忧不见知。
昨泛灵槎河汉津，今撑小艇水云身。相居自作蹲池计，天子何曾如屋嗔。开绿野尊姑领客，第甘泉颂可无人。白沙翠竹宜闲步，绝胜东华踏软尘。
宿昔瞻依日月光，迟迟去鲁未须忙。附炎渠自手炙热，忍冻儿宁足履霜。谏草平生慕王魏，诗名余事压钱郎。可怜老病兼穷薄，推毂当朝愧郑庄。
玉羔直岁讵能神，羝触堪嗟命不辰。昔比素丝曾着节，今为白石且眠春。同人挟策安能牧，小弟磨刀恐未仁。六日披裘把竿钓，拟他五羖岂其伦。
西北功名奋发秋，南辕咄咄欲何求。似闻君识壶丘子，自笑吾非定远侯。鹓鹭行难看凫雁，麒麟阁不画猕猴。故人若问樗庵老，林下吟诗白却头。
初闻灭度指三弹，俄报荼毗鼻一酸。始悟杖头挑布袋，不如龛里坐蒲团。故交相与归函骨，弟子谁来会涅槃。犹喜喝衣无一物，洞开方丈与人看。
竹湖畴昔叹兼通，孔墨何曾是别宗。唐代儒先重颠老，晋朝名胜赏林公。颂辞大众存遗札，塔与寒斋共一峰。闻说结跏挥手际，亦留半偈别樗翁。
出处平生大致同，中间得失等鸡虫。髧髦昔似晋诸谢，华发今成楚两龚。握有兰香为子祟，家无铜臭坐余穷。善和旧宅残书卷，只合连床听晓钟。
病翁岁晚朋从绝，细读高文面发惭。士贵切磋宁独学，僧虽苦硬有同参。名堂盖取伦之五，开径那无益者三。见说户庭来不拒，傥分半席待樗庵。
西山仙去各离群，穷达区区不足云。仅有尹谯守伊洛，更无房魏说河汾。虎皮子盍闿新义，蠹简予方辑旧闻。何日蹇馿载樽酒，一灯析理更论文。
枢相落成文甚古，府君卜筑墨犹新。宛如酿枣分梨日，堪愧燃萁煮豆人。五桂必攀昆季爽，三荆不析户庭春。梦中犹识三溪路，安得登堂列下宾。
底须辛苦访蓬莱，唾手功名亦快哉。唐季闽尤多进士，宋兴莆已四抡魁。来听雅乐歌三阕，去占群花第一开。乡老献书侯劝驾，共为昭代育群才。
小陆词章海内传，名场久盍著先鞭。惯看余子瓦枢坏，太息斯人铁砚穿。畴昔熏香过半世，即今拾芥已中年。病翁拟拭昏花眼，快向茅檐读奏篇。
原夫辇岂敢追攀，每叹君文似左班。不许犬鸡舐丹鼎，肯为鼷鼠发黄间。主司一洗冬烘谤，老子前知昼锦还。空诵子虚不能荐，送行未免有惭颜。
辇下银袍似堵墙，名涂个个着鞭忙。期年操木何容易，一日看花得许狂。韩子吟披惟六艺，沂公吃著岂三场。临岐不待殷勤祝，涵养功深讲贯详。
束发词林久著名，及兹书剑始西行。里人预谶龙头喜，相者兼言豸骨清。笔老定非场屋作，声和必为国家鸣。汉廷儒术多通显，不说公孙说董生。
君家科级每蝉联，何况高才更妙年。肄业机云同屋住，论文坡颍对床眠。一双璧有连城价，九转丹能拔宅仙。来岁亲朋迎画绣，病翁亦出至溪边。
天性怜才老未衰，爱君笔力绝新奇。引弦连发天山箭，举手高攀月窟枝。藻蕴科名通谱牒，旦希优劣系修为。穷人只有诗堪赠，空耸山肩撚雪髭。
昔人抱璞经三献，今子排云叫九关。千佛经应冠鳌顶，大人赋可动龙颜。探梅腊雪园林后，对策薰风殿阁间。若见故人询病叟，但言深入万重山。
此君词翰逼晁秦，万鹄袍中少拟伦。色笔探怀如有助，朱衣点首岂能神。长安市素多游侠，天子廷曹怀士人。玉座临轩亲发策，可无鲠论披龙鳞。
先朝取士尚雕虫，前辈皆因此显融。衡鉴集中推范老，混成篇里得沂公。杏园饮畅鶑声早，梨岭飞高雁影同。岁晚交游各西上，不留一个伴溪翁。
老厌人间事远游，弇州西畔比台州。须弥身大安知痛，云梦胸宽不贮愁。旧友惟君真管鲍，诸生若个是程仇。跳丸去速还舟晚，独立空山两鬓秋。
少豪曾挟一筇游，晚似庞公怕入州。橡栗尚烦天赋粟，茅柴如以水浇愁。何妨范史书钩党，不愿欧碑说解仇。自古放臣多感慨，吾评哀郢胜悲秋。
病逢佳节径投床，卧听群儿笑老苍。仅可六藏数龟息，安能三黜入鹓行。脉微药焙常储火，足冷茅檐定有霜。多谢天公相煖热，起披败絮负朝阳。
慈颜幽翳几星霜，犹记斑衣共举觞。老弟颇怜伯仁短，小孙突过阿宜长。亲朋不至谙时态，儿女无知竞晓妆。老退尚余忧国念，朝来云物果灾祥。
召来未及拥青绫，麾去何妨拄赤藤。粉署冯唐无辈行，镜湖贺老有交承。吏柂月给帮虚设，客怪冰衔字稍增。犹胜亳州前管辖，鬒毛秃尽欲归僧。
井灶萧条岁又残，呼童扫地具杯盘。村舂堪笑生涯俭，家祭方知拜起难。衲坏蒙头寒自若，烛烧见跋夜将阑。卧闻傩鼓冬冬过，不与诸孙作伴看。
免骑朝马趁南衙，五见空村换岁华。旋遣厨人挑荠菜，虚劳座客颂椒花。不施郁垒钧编户，虽饮屠苏殿一家。二十宦游今七十，于身何损复何加。
发脱纷纷不待爬，天将丑怪变妍华。论为城旦宁非怒，度作沙弥亦自佳。稚子笑翁簪柏叶，侍人讳老匣菱花。霜寒尤要泥丸暖，惭愧乌巾着意遮。
忆昔春郊共踏青，十人中已九凋零。溘先未遣随朝露，殿后姑留作曙星。老眼蝇书犹可读，微聋蚁闹不须听。申公岁晚殊多事，白首番番诣汉廷。
贪听谯更夜未眠，偶拈一卷向灯前。凤箫按谱声声叶，鲛帕盛珠颗颗圆。洛叟曾规秦学士，蜀公晚喜柳屯田。江湖冷落词人少，难起花翁傍酒边。
中年豪宕以词行，醉墨淋漓一座倾。昔竞捧笺求少蕴，今谁沥酒吊耆卿。戴花起舞生无闷，荐菊为肴死亦清。愁绝水仙祠畔路，萋萋原草几枯荣。
木寿尤推栎与樗，观榕可信漆园书。绝无翡翠来巢此，曾有蚍蜉欲撼渠。五凤修成安用汝，万牛力挽竟何如。山头旦旦寻斤斧，拥肿全生计未疏。
莫厌春泥没膝深，公卿皆拔自词林。鹄袍肯在诸生列，虫篆原非壮士心。山下久无吾屐齿，苇间忽听子挐音。年来懒与人谀墓，欲赠刘叉未有金。
颇闻谱与寿溪通，桑梓吾宁不敬恭。东汉聘君真处士，晚唐先辈亦文宗。方当夭矫惊春蛰，未可呻吟学冻蛩。老矣麾幢俱屏去，空弮难与子争锋。
京师渠敢泄边机，北耗传讹果是非。不见红旗加露布，颇传黄屋尚宵衣。南风不竞师将老，春水方生虏必归。何日灵台真偃伯，更无一点战尘飞。
吠南初谓予堪侮，折北俄闻彼不支。挞览果歼强弩下，鬼章有入槛车时。钟繇捷表前无古，班固铭诗继者谁。白发腐儒心胆薄，一春林下浪攒眉。
仕泉一郡共称贤，今仕于漳想亦然。非有珠犀堪自献，若无栀蜡可为妍。恶贪泉水平生洁，缺相轮尖早晚圆。若是尚书问村叟，衰残恰似挂冠年。
挽留天语极谆谆，愿为明时远牧民。倏去居然令国削，至清浑不怕州贫。断无苞匪聊崇俭，才用蒲鞭亦害仁。莫比寻常骑竹马，使君元结一流人。
粤从紫气度函关，更十年中几赐环。一叶身轻归去勇，六丁力尽挽来难。高情常寄纷华外，晚节全观出处间。别后有书无寄处，聊凭小阮问平安。
疏屡循墙诏屡催，绣衣安得更徘徊。直从象窟埋轮去，曾向龙墀折槛来。度岭尊尧心未已，登台叫舜首频回。遥知行橐无南物，驿使归时且寄梅。
愈悲第二牙辞去，况我今亏第一牙。嚼比牛饲衰毕现，豁如狗窦丑难遮。䜩陈麟脯真虚设，庖进鱼䐹不必嗟。岁晚鲁公惟食粥，断无仙骨饭胡麻。
公卿黠似双环女，权位危于百尺竿。身在半天贪进步，脚离实地骇傍观。愈悲登华高难下，载却寻橦险不安。谁与贵人铭座右，等闲记取退朝看。
贫近山家作此行，潘舆来只费三程。责儿反鲊嫌疑谨，使妇供鲑奉养清。吾不入城避瓜李，子因谋野过柴荆。紫薇老病君房去，自课樵歌代远情。
倏暖俄寒气候偏，未梅一月雨连绵。移床自笑无干处，炼石渠能补漏天。风卷杜陵几重屋，江通甫里百弓田。谁言野老无忧责，据枕终宵不得眠。
登高四望积云深，失了金乌底处寻。未可沤麻需潦退，临当晒麦辄天阴。宝开元画忧岚湿，惜善和书怕蠹侵。只道闲人无系累，岂知亦有事关心。
俱列儒臣侍细毡，各为逐客问归船。亲贤有诏征刘向，疏远无人赎史迁。当日金台诸客散，暮年铁壁几人全。伤心滴露研朱笔，抱在萤窗雪案边。
前岁山人来访逮，墓田丙舍报余知。法书尚宝元章帖，拙笔深惭有道碑。重作大招难尽意，共谈太极永无期。可怜老病忘昏昼，但记西窗剪烛时。
病起龙钟怯负犁，劣能扶杖视蔬畦。罢休自笑同刍狗，老去君当恕木鸡。孤鹤惊飞沙苑箭，群乌嗔借上林栖。终须觅个安巢处，万叠青山缭碧溪。
朝阳凤咮更谁同，回首啾啾笑候虫。洛下二龙闲马吕，建中两豸数邹龚。呼来伯雅聊排闷，叱去奴星莫送穷。华发未交衰飒甚，敢鸣破釜答编钟。
朝骑宝马听鸡声，夕问归舟灶婢惊。手扳抽还无责任，谏书讫了少施行。有时短褐过邻舍，不记巍冠待迩英。善类合离关世运，非人颊舌所能争。
曾听仙韶宴玉津，岂知金弹忽危身。谁为高树凤凰语，无奈雕笼鹦鹉嗔。拙射元非落雕手，村眉难比扫蛾人。新裁白纻衣如雪，一点休教染洛尘。
少小携书借隙光，宵眠常晏起常忙。莫嫌茅舍曝朝日，犹胜板桥行晓霜。藜杖久疏前阁老，桃花不记旧台郎。自惭道学工夫浅，晚却逃儒入老庄。
梅月炎官尚敛威，纷纷此物傍𦈌衣。扑灯似怕光芒掩，撼树都忘力量微。因爱积阴憎景日，逆知将雨泄天机。未应蚁子浑无援，时至皆能插羽飞。
江乡民力已凋疲，妙选名臣往拊绥。此去天家增保障，向来帝子拥旌麾。萧生补郡宁忘谏，谢守看山定有诗。相国若询周柱史，为言健似出关时。
玉阶接武侍凝旒，岁晚同寻洛社游。骑竹小儿迎辄去，戴花老监挽难留。班春行李那容缓，亭午前茅盍少休。造物殷勤爱公处，傍无妙丽护衣篝。
一梦端为文字祥，华宗复出小君章。无家来去如潮水，有鬼揶揄向路傍。肯顾雀罗殊郑重，欲为鸡黍愧荒凉。燕昭殁后金台少，僮瘦馿饥驿堠长。
壸范班班在里闾，始知列女传非虚。室无遗桂空花妄，溪有新茔宰树疏。弟忆雪中联汝句，兄行雷岸寄家书。自怜戴白龙钟叟，犹向原头驾素车。
弆藏古物或千年，汉晋隋唐在目前。死有一孙堪付托，生惟四友共周旋。宝扶风簋如原甫，临永兴书逼米颠。占尽人间最清事，吾碑百世后方传。
往前曾爱铭文嘱，老病安知拟议差。柏下人埋将宿草，管城子秃已无花。自惭吾匪三长史，谁误君寻五作家。今代李邕领袖手，往来碑版不须嗟。
堂闭厨荒藓壁颓，重寻陈迹故堪哀。残僧远避游山屐，饥雀空窥施食台。鬓换绝无黑丝出，樽空不见白衣来。千林摇落秋容老，未有黄花一朵开。
古塔东偏景最奇，年深何处认苔基。碧纱笼毁雷轰壁，黄缬林疏叶脱枝。鹘没暮云天杳杳，鹤归旧里冢累累。牛山泪与龙山帽，雨洗风吹在者谁。
空空都没一行书，行行徒矜九尺躯。面上带妖真可耻，脚中有鬼不容扶。末年铁拐传仙诀，他日金锥抉冢珠。泉下定为明允笑，果能看破半山无。
利刃斩风空恶毒，疾声吠雪似呆颠。嗟余刍狗木鸡尔，视汝螟蛉蜾蠃然。墓上将军堪吓鬼，龛中大士且安禅。不须忏礼如来足，佛与波旬共结缘。
送去迎来两毂朱，如侯治行极稀疏。清惟薄采闽山荔，仁不曾苞丙穴鱼。遗爱验于还印后，归装贫似下车初。汉廷尚有公卿阙，颇怪龚黄欠玺书。
一念拳拳帝所临，士民皆谅使君心。随车雨每孚精祷，下濑船多出俸金。两载公真茹蘗苦，百年人尚爱棠阴。从今紧闭袁安户，庭雪平腰径草深。
水心文印虽传嫡，青出于蓝自一家。尚意祥麟来泰畤，安知怪𫛳集长沙。忤因宫妾头无发，去为将军手污靴。他日史官如立传，先书气节后词华。
吴兢史法蔡邕碑，每叹斯文尚在兹。老夺故交堪痛惜，晚征集序未遑为。单传骨髓惟吾子，空呕心肝向阿谁。道远束刍携不去，覆翻遗墨岂胜悲。
履声腾上逼星辰，俄驾朱轓去牧民。不作金张门下客，亦非牛李党中人。公宁抽版还丞相，谁更移书责谏臣。爪距纷纷夸鸷搏，安知鲁野有祥麟。
道山昔谬领群仙，同舍推公最妙年。方立班心九霄上，忽骑箕尾列星边。奏篇谁肯收遗藁，主祭妻为选象贤。百嶂千峰环县郭，未知何处是新阡。
弟为龟湖妹制碑，伯姬舍我复何之。今彤史笔嗟谁炳，古锦囊诗独姊知。起絮撒盐才有间，燎须作粥力安施。澜湍石畔霜风冷，行路无情亦涕洟。
幼以木兰为长兄，岂堪垂老隔幽明。空疏谁更讥匡鼎，友爱何曾詈屈平。服已降期从变礼，圣犹尚左况诸生。追严不必伊蒲供，自有松风与涧声。
朝三暮四昔尚童，逾七望八今成翁。见佛未肯右肩袒，对客尝称左耳聋。叩额有疏拜墀下，断腕无麻纳禁中。自怜老病菁华竭，不及花枝岁岁红。
朝来微霰阁轻阴，揽镜空添雪满簪。官送桃符犹懒写，儿酬椒酒勿多斟。病于懽事全然淡，老觉春寒未易禁。惟有改诗成一癖，消磨不尽少年心。
紫芝仲白飞仙去，常恐英才不复生。人叹斯文逢厄运，天留此老主齐盟。执鞭孰可为之御，序齿吾犹事以兄。未必时人能著价，后千百载话头行。
不向鶑边系宝鞍，海门东畔把鱼竿。无蒲萄酒博太守，有竹枝歌传小蛮。到处名山留屐齿，看来元气在毫端。绣娃辛苦描新样，肯信春风放牡丹。
百口惟翁懒入𬮱，讙传画隼出行春。冶容淇上多游女，群饮街头有醉人。听黑箫韶成假寐，映青藜杖是前身。不知谁侍传柑宴，早为君王靖塞尘。
江北尘高战鼓酣，惜无赤壁顺风帆。城池险固为楼百，郡邑萧条有户三。明主依然劳圣虑，诸君岂得尚清谈。呜呼颇牧不复作，谁与儿郎共苦甘。
夕烽一夕彻甘泉，铸印分弓玉座前。天狗如雷防急变，佛狸死卯竟讹传。汉家岂可无三策，胡运何曾有百年。渐觉风寒逼堂奥，寄声诸老急筹边。
秃翁未敢佚余生，洗竹浇兰立课程。辛苦谋身无瓮算，殷勤娱耳有瓶笙。罏寒烧叶回春意，烛尽携书就月明。一欠伸间分梦觉，何须它日曲池平。
生涯草草旋安排，先架茅堂次竹斋。傍榾柮边名燠室，有榕树处当凉台。且饶林下一人去，莫问门前几客来。新买溪西山数亩，便思辇石更移梅。
春来能得几朝晴，病叟深藏似冻蝇。独夜山房惟烛影，暮年家乐只檐声。垫巾此老犹标致，裹饭何人访死生。村北村南泥滑滑，且宜高卧闭柴荆。
东皇太乙漫行春，无赖封姨未霁嗔。薄酒不红皱靴面，湿薪难直曲钩身。埋腰健羡单传者，堕指深惭远戍人。莫笑布衾如铁冷，也胜去傍相君茵。
百艺惟诗老始工，未应冻死杜陵翁。耸肩偏怯春衣薄，曝背尤贪晓日红。草鼓煖于狨坐子，蒲龛清似肉屏风。几时天地回生意，只费阳和一点功。
犹记寻梅负酒瓢，当时宾主正丰标。通宵纵饮烧银烛，搀早催开唤玉箫。摘艳人亡谁共赏，戴花翁在老无憀。重来只是新华表，不忍攀枝更折条。
惯作梁园座右宾，非惟管鲍亦朱陈。自从石友幽明隔，谁访瑶妃寂寞滨。花若无情还有恨，树犹如此况于人。不知宋玉归何处，口诵招魂一怆神。
岁晚淹留潦雾间，朱幡虽宠变苍颜。颍川凤下来何晚，浪泊鸢飞去不还。道远返丧新燧改，州贫无赙旅囊悭。新邱莫叹封茔俭，绝胜痴人锦裹山。
赵氏源流自副枢，至公清节亢门闾。绪言犹接淳熙际，亲擢何惭庆历初。班马定为廉吏传，韩欧无责谏臣书。可怜衮斧忠邪学，仅向甘泉扈属车。
忆昔鹓行接武趋，与君肝胆素相孚。孤忠不忍欺明主，健论真堪立懦夫。公是意林曾续否，退之手注尚存无。暮年数出交游泪，莫怪星星满鬓须。
向来客至投辖留，而今避客如避仇。山禽儆我似有理，何不握发更倒屣。禽兮禽兮汝岂知，人生衰旺各有时。主人老病客勿怪，爨冷樽空无管待。
羊肠汝尚行不得，而况汝兄脚无力。何曾知有陟冈诗，声声叫兄不容释。四达之逵如掌平，井廪危道慎无行。禽鸟微类犹有情，鼻亭公岂不爱兄。
墙壁虽有劝农文，不如禽语尤殷勤。春泥滑滑陂水满，晨出下秧薄暮返。乌呼三农养一兵，汝曹努力勿惰耕。朱门日高眠未起，却嫌布谷声聒耳。
阿婆八十双鬓皤，屑麦为餠将奉婆。小家新妇拙烹调，不觉铛热令餠焦。高堂日晏婆停箸，小姑诃婢郎谴妇。新妇敛手前谢过，别就热铛翻一个。
郭公郭公曾君国，魂化为鸟憾未释。满目山河属别人，旧时宫殿归不得。更姓改物今千春，历历记忆常如新。郭公蜀帝两痴绝，自古失国知几人。
瓦送绣行均一去，如公之去独贤哉。国侨存校如迂阔，涑水辞枢冀挽回。聊为先师主精舍，不烦残客到翘村。半山未是忘情者，重拜头厅便出来。
羞问胡奴乞米炊，君恩朴断老儋祠。蚤赓殿阁微凉作，晚课田园杂兴诗。洛下共游无在者，岩头末句欲传谁。天公别有相裨补，素发星星两鬓垂。
巫医末技有师生，古道今人鲜复行。受子云玄谁卒业，附韩公传不埋名。虱犹可以箭锋贯，蝇岂能增秤尾轻。颇欲他时观续集，定将苍老换朱荣。
莱菔可虀秔可炊，绝胜远访碧溪祠。渠能去伴舒为诰，时有来听鼎说诗。江夏奇童今属子，金华仙伯更传谁。锦囊倒赠贫家了，不管旁观笑橐垂。
诗家事业可怜生，骨朽人间有集行。锻炼鬼犹惊险语，折磨天亦妒虚名。长骑馿背嫌肩耸，欲拔鲸牙恨力轻。吟得擅场成底事，不如黄策挹浮荣。
一已为多况百哉，得君诗卷久惊猜。乍疑姑射山头比，谁唤勾芒雪里回。委壤可怜渠有命，倾城岂是子无媒。直须着意描香影，和靖宗人合咏梅。
贵公葬法妙蓍龟，眼力尤高异管窥。先世曾从牧堂学，前身疑是涅槃师。服寒食散方谁验，营土馒头计已迟。我卜寝丘将斩草，重来莫负老人期。
理窟骚坛两罢休，倒持麈柄让名流。向来袒裼欲暴虎，老去短衣聊饮牛。敛退始知颜巷乐，迂疏空抱杞天忧。名山何处无灵药，长笑痴人入海求。
残年宜去亦宜休，出处输渠第一流。华表归三千岁鹤，具区有四十蹄牛。吟薰风殿曾微讽，祖夕阳亭尚隠忧。乾鹊噪檐无别喜，书筒诗卷远相求。
哭时闻者亦欷歔，双鹤随声下碧虚。帝出丝纶照穹壤，官施绰楔表门闾。今无陶侃谁能尔，古有苏耽莫是渠。华发史儋曾载笔，尚能浓墨为君书。
似与孙郎有宿期，共穿紫翠探幽奇。水帘喷雪非常爽，火伞张空了不知。蒙衲僧宁非惠远，结茅人莫是凝之。惜今粉绘无名笔，尚可追摹入拙诗。
泉声㶁㶁树苍苍，云有高僧占一房。粮绝罕曾起烟火，佛来不肯下禅床。缁流谁可传宗旨，黄敕难招坐道场。何必真分一间住，偶为但过亦清凉。
遍阅同参入涅槃，傍观尽怪老僧顽。有诗传世天机浅，无史藏山笔钺闲。梦境瞿庄更唤醒，醉乡陶阮夹扶还。吾庐寂寂人稀至，不是先生爱掩关。
跌荡当年赋两京，晚抛笔砚事春耕。达空函启已心懒，读夹注书犹眼明。金匮旧闻虚论次，香奁少作悔流行。而今老病都休也，起听秋声百感生。
恩放归田又数期，少犹迂阔况衰迟。日非夸父追能及，山岂愚公力可移。前席虚怀何日报，细旃密启有天知。太阳所烛皆萌达，不照墙阴藿与葵。
君家忠节著先朝，庙院如今稍寂寥。晋代褒勋侯谢澹，唐人诏姓取颜标。地寒访我门罗爵，天定看君世珥貂。欲扫空斋同夜话，山荒黄独尚无苗。
青阳少府笔如椽，袖出骚人体物篇。往昔上林推蜀客，后来赤壁有坡仙。自言避地侨江表，谁诵凌云向上前。萤雪一生家万里，汉庭给札定何年。
依约前生是蠹鱼，坐窗不觉晓钟余。都忘还笏休官了，浑是担簦应举初。亥豕安能承谬误，雪萤尚欲补空疏。玄花生眼蜩鸣耳，贪校新抄数板书。
世法人情已尽抛，深林自占一枝巢。病来不饮疏欢伯，老去惟书作淡交。马尾动烦刊笔误，蝇头尚可就灯抄。山空月落商歌起，不管秋风卷屋茅。
苍苔满意上庭除，应为新来客屦疏。老圃宁无螬半李，贫家尚有鼠余蔬。身光退士吟招隠，儿劝尊公赋遂初。已与山灵盟歃了，龙钟断不就安车。
曾忝开元供奉班，君恩全护放还山。诸公纵欲俎豆汝，老子安能笔砚间。试拂毛锥嗟已秃，便扶灵寿亦何颜。回头猿鹤休相笑，犹胜周颙去不还。
少喜清谈拙自谋，行年至此复焉求。归休谁肯争幽谷，贫杀犹堪买沃洲。笛作曾垂安石泪，扇遮难护彦回羞。伯阳老去差奸黠，真出函关不少留。
旋插疏篱设矮扉，仅容老子自娱嬉。国蜗角上何嫌小，巢鸟窠边不觉危。石椁无陈鸡絮者，朱门有设雀罗时。平泉花木奇樟桧，辛苦栽培竟属谁。
何止才疏亦命悭，暮年身世寄田间。望尘早不游金谷，投笔今难戍玉关。日祷泥龙晴自若，昼骑秧马夕方还。跳丸只了东西走，不道能苍壮士颜。
淳熙以后绍熙前，曹马灰寒不复燃。宁作归来词引避，可为劝进表求全。斜川妙语超言外，广武狂谈发酒边。赖有遗文堪可质，世谁陶阮岂其然。
诸公衮衮一番新，留得山林著放臣。鞍破马移它厩去，巢空燕觉主家贫。甥陪棋局何须客，儿举篮舆不觅人。膜外浮荣酒中趣，看来二者孰关身。
回首危途尚可惊，三家村里送余生。入无奥主常孤立，归有邻翁可耦耕。骂坐不闻因耳重，悬车已决觉身轻。小诗何必诸公诵，自向闲时咏太平。
古书踳驳承讹久，新义支离折衷难。孔墨达观无异道，触蛮角立有争端。壁中科斗经传写，瓮里醯鸡味笔残。老子暮年亲勘破，束书阁上不须看。
两翁仕不至丞郎，名节能流百世芳。穷巷号为通德里，旧书藏在善和坊。古楹日敝加丹刻，老柏年深益黛苍。太守怀贤崇教化，乡先生盍祭于乡。
俱事重华著直声，百年藏藁未流行。世评谏疏如刘向，公读遗书感乐生。里有襄阳耆旧传，史无齐鲁大臣名。孤孙白首荒家学，甘作滕民负耒耕。
当年双璧甲科郎，未羡燕山五桂芳。奏赋何曾因狗监，谏书直乞罢鹰坊。聚萤窗冷韦编蠹，下马陵芜宰树苍。不是使君来北海，邦人岂识郑公乡。
下车不识疾呼声，郡政清平教亦行。曹相治齐宾盖老，何侯在楚厚龚生。甘棠通国俱怀惠，遗藁因公得记名。老受一廛无以报，先畴不腆尚堪耕。
忆昔并居封驳地，相期叶力共推车。惯看东阁批黄敕，同向南衙沮白麻。高兴竟归安石墅，大疑犹访魏舒家。仅存一鉴今亡矣，想见昕朝亦叹嗟。
惜身顾影世滔滔，叹息斯人振古豪。中垒老犹献封事，三闾去尚作离骚。无金可遗贫如故，加璧难招节更高。有泪数行刍一束，若为飞渡浙江涛。
径草齐腰人迹稀，凌晨忽有叩柴扉。远携吾子出疆贽，来看先生杜德机。许燕颔侯行且验，评鸢肩夭是耶非。惜无斗酒堪浇汝，一曲劳歌赠北归。
竹溪满口相称说，韩慥林间一辈流。少不如人今已老，天之命我子难修。桑蓬壮志无成就，箕斗虚名有悔尤。试为端蓍占岁晚，几囤枣实几蹄牛。
忆昔骎骎逼要津，迂疏谁遣批龙鳞。羞为庆历一不肖，妄意熙宁三舍人。鬼质若非天夺魄，累臣岂有地容身。江湖社友应相问，为说萧萧雪鬓新。
秃翁门巷冷涔涔，僮报诗人远见寻。微露毫芒足奇怪，少加煅炼愈高深。肯来邺下从公干，待向关中说季心。黄鹄池边需应制，劝君莫学冻蛩吟。
尚记鸣琴锦水滨，华宗赞府偶同寅。涉哦松笔规随我，传种花词脍炙人。潘令鬓毛两堆雪，崔丞诗赋一微尘。览君姓氏询乡里，旧事关心感慨频。
平进差贤似躁求，乃翁岂不为儿谋。今寒畯士难京秩，古子男邦亦小侯。翘馆讵宜频造请，孤山虽好勿淹留。谁言此老心如铁，临别无端作许愁。
四壁萧萧落叶声，招留聊试子交情。不应华屋延珠履，得似蓬窗共铁檠。襆被都无三宿恋，重裘未觉一寒生。暮年彼此懽悰薄，相对清谈听断更。
忆昔分携今再闰，君犹黑鬓我霜颠。绝怜卢弟真才子，若比殷兄尚少年。渭北几时重把酒，山阴作么便回船。未知后会平安否，搔首临风意惘然。
一麾逾峤几星霜，岁晚乘云觐帝傍。方喜吾丘来春计，又闻翁子去怀章。百弓别业虽清旷，九尺长身已老苍。原上悲风吹宰树，伤心鸡絮莫携将。
同云作色日潜辉，咄咄玄冥未霁威。驿使能无一枝寄，客程应有六花飞。乌公恩重宜亲谒，绛老年高可蚤归。想见仙霞三尺雪，布衾如铁起添衣。
人生各有稻粱谋，暂去家庭作远游。年事但看翁齿发，天寒深念汝衣裘。履霜我独知琴操，立雪谁来问话头。但愿茅檐相保守，千书说不尽离愁。
过去生平一念差，偶因薄技忝清华。宁吟韩子将归操，不草韦郎起复麻。绮语预愁无间狱，纶言见笑当行家。而今老矣全喑了，匹似枯株不着花。
辛苦搜肠更撚须，适资谈者指瑕瑜。中郎碑好犹名愧，吏部铭高未免谀。余忿燕泥能道否，遗言鹤唳可闻乎。从今一字休思索，千古文人一律愚。
忆与诸贤共造廷，暮年屈指略凋零。颜郎衫色有时紫，潘令鬓毛无日青。小草自应惭远志，落英犹足制颓龄。左丞岂识吾诗者，举向村姑倚树听。
虚费灯窗一世勤，老师曾许与斯文。玉台不善谐新咏，金匮犹堪记旧闻。浅学安能演繁露，华堂苦爱诵微云。史香骚艳无穷尽，叹息何人共摘熏。
风月佳时一放怀，幸无章绶束筋骸。眵昏端以亲灯故，忧患皆从识字来。受业门人留不住，载醪客子尽教回。闭门自了身心事，寄语时贤莫浪猜。
眉宇巑岏鬓秃残，愧君模写向冰纨。削瓜古有形相肖，掷果今无众聚观。且可夷犹狎鸥鹭，不消夭矫比龙鸾。去为将相开生面，莫貌山翁骨相寒。
恩赐残骸得返耕，孤臣安敢厌承明。羊肠曾有单车覆，牛背那无一笛横。俗子休疑眉宇异，痴人错望耳毫生。老身虽厄心常泰，听取商歌绕屋声。
妙在心通与理融，卓然有见是英雄。大儒晚作韩考异，往哲曾非墨尚同。折角争希郭有道，剃眉求似狄梁公。可怜老学孤无助，月落参横读未终。
忿欲伤生甚斧斨，易言惩窒味尤长。古人明著佩韦戒，前辈犹烦按剑防。养似鬭鸡逢纪渻，避如决鹿见毛嫱。小斋扫去闲书画，专揭吾诗置座傍。
过去光阴箭离弦，河清易俟鬓难玄。再加孔子从心岁，三倍周郎破贼年。耄齿阻陪鸠杖列，瞽言曾献兽樽前。磻溪淇澳吾何敢，且学香山也自贤。
败絮萧然拥病身，久疏朝谒作闲人。公卿各趁黄麾仗，宾客谁看乌角巾。菱照无情难讳老，杏梢作意已撩春。卧闻儿女夸翁健，诗句年光一样新。
二昆南北各驱驰，季复随群试有司。蕃衍皆因先世积，荒嬉端为乃翁慈。争名古有笞儿语，任运吾无责子诗。万一原夫能末缀，采蒲裹粽待归期。
久无羔雁聘遗贤，白首邱园气最全。聊与荆公续诗选，不闻谯叟入经筵。讲师翁庶几三昧，朴学余才说一篇。两侍细旃莫推挽，谀儒此愧若为湔。
少时已诵水心铭，今息庵文可并行。椿算过如大君子，蒲轮莫致老先生。纵无掌故来传诏，盍有门人与易名。尝辱蓬山授经说，蟆陵道远一伤情。
报道东方欲辨晨，强扶衰惫起冠绅。差贤眇者与跛者，窃比封人祝圣人。野老岂知蒙帝力，农夫稍有告余春。不须景慕斜川叟，且作田间击壤民。
赫风隠隠听宫县，曾立红云一朵边。天语下询颜不远，帝歌自作墨犹鲜。台郎谁是玄都旧，舆尉安知绛老年。散吏宫花能几许，诸孙争怕落人先。
懊悔平生择术差，誓将秋实代春华。幸无大节污青史，曾有狂言坏白麻。已约宗雷同入社，且饶燕许自成家。傍人不必争残线，秃笔何因肯再花。
衡与修皆捋虎须，不论公干与元瑜。讥弹山寺诗为谤，指点沧洲疏似谀。毛垢人将吹洗汝，涅磨渠不磷缁乎。劝君刊落闲枝叶，佩服高柴一字愚。
渠观英游转首空，玄都葵麦几春风。米郎笔绝九霄上，子骏星移五管东。雅拜从渠投石友，遗言以子为山公。定应去判芙蓉馆，不堕蛮云蜑雨中。
息影空山与世疏，感君意气独勤渠。颇怜凤阁舍人老，犹寄羊城使者书。化鹤安知耽是我，骑鲸难问白何如。岂无莼鲫堪携去，衰病谁扶上素车。
久矣庞公懒入城，偶逢节序尚牵情。盛鸱夷酒出行乐，铸袅蹄金难买晴。不与贤豪竞华毂，且随儿女看优棚。老儒更为明时喜，闻说西南黑祲清。
本子流传自柳荣，著行线彩鬭鲜明。似从傀儡家传出，又说熙河帅教成。边地烽烟差向里，中州灯火尚承平。何尝夜夺昆仑隘，真为君王奏凯声。
春风才扇已微和，灯市新年笑语多。时有老农行拾穗，岂无太史笔归禾。少留楼上三通鼓，休记云间第一歌。传说遨头诗句好，曹刘墙短不难过。
铃斋教令得民和，月色今宵十倍多。节物人家俱插柳，霁华田舍可鞭禾。坐中客醉僛僛舞，陌上花开缓缓歌。老子尚堪牵率在，夜归已有木鱼过。
梨园部里奏云和，衰惰烦公发药多。有啭春鶑觞客酒，无如龙马暴民禾。盍陪天下传柑宴，且听民间秀麦歌。归对蓬窗灯一点，却疑太乙夜相过。
处处笙歌杂诵谣，盍簪一笑共今宵。宛然上齿尊三老，非若班廷序百僚。乡饮讵宜先仗出，虞人不必以弓招。明时各适鸢鱼性，在野尤和似在朝。
处和昔牧罗浮郡，不载南州一物还。酝藉汝何惭小阮，空疏吾谬作梁山。步趋诸老先生后，遨兀斋郎太祝间。华发病翁无喜事，直须春榜一开颜。
茜袂黄眉出满城，贤侯游豫顺民情。鼓声足验村田乐，月色遥占辇路晴。定有儒臣映藜仗，又闻京尹折莲棚。祠官一瓣无它祝，但愿旄头尽扫清。
近传桂管置行营，想见临淮号令明。书载舞干文德远，曲名破阵武功成。小儿队整遗风在，大将坛荒旧址平。未得军前实消息，强歌安得有欢声。
自笑狂吟浪窃名，敢将孤垒敌长城。才高君策追风骠，计急吾陈背水兵。远道书来如面见，异时序反托诗行。残年无复游吴楚，樽酒何由得细评。
曾掌兰台纂旧闻，亦瞻玉座和来薰。戆愚漫有诛奸笔，疏拙元无乞巧文。执简自知愧南董，免冠谁肯救朱云。消磨不尽惟诗在，社友寻盟意尚勤。
二老风流接见闻，余香未远尚堪薰。明师岂不使人巧，老仆安能重子文。策蹇何由追抹电，化龙吾亦愿为云。从来作圣功夫处，不在生知在积勤。
丹炉爆裂话头差，揽镜颜苍两鬓华。不记省中咏薇药，径归韦曲问桑麻。卿云方荐汉郊庙，郊岛难鸣唐国家。谁向玄都君子说，有春风处有桃花。
垢衣忘澣虱游须，岂有村情似长瑜。作圣德诗无乃怪，进文鉴序近于谀。热中人有谗余者，殿后天将寿我乎。晚觉陶翁嗔子懒，不如坡老愿儿愚。
千层坠为一毫差，还了鱼须脱革华。数尺了无怀内锦，三斤空有话头麻。早曾谒帝吟薰殿，晚欲逃儒入墨家。自笑老人心尚骏，故吾不换换新花。
衰容懒镊白髭须，新咏难追纪少瑜。攀槛公曾排禹佞，下帷我亦鄙弘谀。瓶沽何必太玄也，褐博尝闻大勇乎。捽茹脍肝均一饱，不知谁圣复谁愚。
神仙富贵拟皆差，已把云台让仲华。幸有庾郎三种韭，别无滕叔两车麻。斩新句子包诸体，放泼腔儿令一家。白白红红满山谷，不知天女散何花。
点点新霜上鬓须，深藏谁辨握中瑜。曾为上寝斜封滥，可使人讥曲学谀。已作凤飞天外者，安能凫泛水中乎。近来赠诔多虚美，自考平生合谥愚。
壮志蹉跎隠事差，瓣香稽首向南华。岁收别业无千绢，晨起斋厨止一麻。麦饭何妨荐寒食，榆钱元不济贫家。金瓶烂熳簪姚魏，谁问幽兰涧底花。
乏萧生表褚公须，那更痴年已倍瑜。爱北征诗穷愈壮，鄙东封稿死犹谀。誉臣亦有毁臣者，知我宁无罪我乎。惜取宝珍常自照，底须揭日耀群愚。
驾鸡栖尾隼舆行，取次亭台若幻成。五亩季方荣独乐，一麾侯岂厌承明。芳时别驾联镳出，归晚华灯夹道迎。留得广平春却否，传闻已有玺书旌。
偶陪小队谢池行，云澹风轻雨未成。梦草诗情全老退，见花病眼尚分明。即今樵笛村童和，当日金莲院吏迎。得向骚坛分半席，绝胜一品与三旌。
朱幡奉诏省春耕，扫去阴霾旋放晴。应有罗敷随马看，不烦桃叶渡江迎。棠阴民各为封植，木德侯方体发生。少借一年天肯否，要看穑宝得秋成。
吾评此记前无古，历历溪山在目中。潦后数椽谁朴斲，云间千尺忽青红。比滁亭笔尤高简，与洛桥碑角长雄。父老皆云侯苦节，咄嗟幻出化人宫。
四山寂寞南塘死，此事今谁得绪余。耳冷不闻前辈论，眼明犹读后生书。我如蒲柳惊秋早，君似芙蕖出水初。此别未知重面日，可堪回首送轩车。
忆昔乘云觐帝傍，一时耸听凤鸣阳。久无老子出幽谷，曾有谪仙流夜郎。嘿似铜人姑勿论，忧能玉汝义何伤。唾壶麈尾俱麾去，只挈随身古锦囊。
懒即蓬莱访具茨，平分不费一钱赀。子綦隠几而闻者，太白停杯以问之。螃蟹螯肥毋与事，琵琶调下莫题诗。是知二老回头笑，不料清源有此奇。
自北及南捷径行，冰厅消得此嘉名。且参光霁儒家景，谁管歌呼吏舍声。碎安道琴时好淡，种文正竹话偏清。每闻酬倡皆皮陆，耄矣无因共脍鲸。
一从五窦联芳后，直至君家四桂堂。莫是燕山传下本，又疑蟾窟摘来香。即今录续题千佛，伊昔栽培记十郎。却笑郄生太矜露，一枝未足诧名场。
之子幽栖恨未深，飞泉来处有亭临。觚悬木杪犹烦耳，易在床头且洗心。夸士十浆须五馈，痴人一帚享千金。箕山颍水应如故，太息巢由不可寻。
昔冠南宫淡墨书，当年万卷各名糊。至今处子尚绰约，应笑老婆曾抹涂。咏庆云图如着色，和薰风句肯从谀。行三十里余方悟，敢与杨修较智愚。
行世安能保不刊，自怜敝帚笑傍观。熏香未可疏班马，抓痒无过看杜韩。雷挟六丁来取易，天教两鸟不鸣难。吾闻海上鲸堪脍，休把鸾刀切蚁肝。
议郎座上识郎君，窃意趋庭有异闻。客屦今无同辈在，书灯昔与长公分。虫冰寒暑余侵耄，萤雪光阴子尚勤。见说架签犹万卷，肯将浊臭博清芬。
窗下陈编懒更窥，还丹难染镜中丝。后生可畏前贤远，妄校皆封老将奇。辟谷差贤东郭乞，归耕莫待北山移。凤凰池听渠侬夺，不夺溪边放鸭池。
昔人曾叹择栖难，今子翱游二相间。对弈未妨看露布，论诗未合上斋坛。沉来铁鏁真儿戏，吟退毡裘却凯还。班固作铭繇捷表，待揩老眼细传观。
送君怀旧一销魂，谢墅孙陵髣髴存。下濑楼船皆万斛，曲江宫殿尚千门。笑陈狎客为俳体，与晋诸贤洗泪痕。定有奇谋裨玉帐，莫挥麈尾事清言。
拒霜过了菊又悭，纨扇知收觉薄寒。邻有新𥬠谋醉易，家无旧绣补衣难。今谁狂客同吹帽，老不中书合免冠。人到暮年亲旧少，登临非复曩时欢。
戏马呼鹰盖世豪，废台千载委蓬蒿。不愁绛县疑年甲，生怕清溪照鬓毛。浊酒闷人聊饮湿，小楼携客准登高。落英果可充肠否，空和陶诗续楚骚。
某邱某水晚重游，绝胜才翁在许州。懒学少年条痛楚，且同骚客赋牢愁。悬知五鬼为渠祟，不晓三彭有底仇。兀坐蓬窗无意绪，冻蛩唧唧更鸣秋。
连墙终岁少相过，时听书声警睡魔。懒续胶弦欢意薄，虽分风月皱眉多。廉如玉雪谁知者，仕止牙绯奈命何。昨送华轩今哭墓，伤心相挽不成歌。
龚陈盛事记当年，重见奎星聚旧躔。瑞日赋工岂迷色，庆云诗妙似非烟。驰千里足相期远，占百花头孰敢先。老子扶衰看昼锦，琼林春好莫留连。
束起蒲鞭教令清，郡人未识疾呼声。瓯闽莫不兴于学，虞芮忘其所以争。父老见棠思旧爱，儿童骑竹若初迎。何须更说郎官省，小却犹当拜水衡。
牛屋渔矶在履封，晚将身世托春风。荒原拾穗谁怜我，小队寻花屡屈公。耄有须眉如盖老，衰无歌诵美文翁。明时各遂飞潜性，去矣鞭鸾碧落中。
脱白披缁迹涉奇，傍人能说举幡时。禅家合掌来参请，乌寺摇头不住持。喜舍未逢大檀越，实封输与小沙弥。是凡是圣都休问，且为渠看一袖诗。
久向优场脱戏衫，亦无布袋杖头担。化弥勒身千百亿，问绛人年七十三。诸老萧疏留后殿，高僧灭度少同参。未应春事全无分，醉折缃桃蒲帽簪。
扫地南来蜂出窠，裔夷谋夏欲如何。传闻挞览毙一矢，惊走单于骑六骡。匹马只轮番部曲，寸天尺地汉山河。晋公幕府多名士，不欠寒儒作凯歌。
拂袖归来计未疏，别规爽垲卜新居。即今独擅百弓地，当日惟携一束书。户外何须置行马，坐中不必尽悬鱼。渠亦若与人家国，输与兴公赋遂初。
老懒尤于笔砚疏，难陪骑省赋闲居。去周柱下谁为史，传邺侯家尚有书。台馈不烦公粟肉，户租难办客车鱼。侧旁万一邻堪买，便拟诛茅近太初。
半生窃禄取禾廛，晚节休官失秫田。伴陆先生游甫里，同陶征士访斜川。凤池信美其如夺，鶑谷虽幽不愿迁。自笑刘墙如许短，谪仙坛未易扳缘。
忘机沤鸟日相亲，鼻祖曾言畏四邻。幸有山林容此老，不将篱落寄他人。谁能交结今韩吕，犹记周旋昔郑陈。晞发中庭𫏋足卧，绝胜雅拜望车尘。
即令身在水云间，不着斯人玉笋班。子美步归犹恋阙，浩然肩耸径还山。人情薄似平原酒，世路危于滟滪滩。华栋把茅皆幻假，祝君黄发映朱颜。
阮生未老各情亲，谁道先生不觌邻。莫管弹丸惊鸭者，岂无沽酒与鱼人。何曾膝上推文度，亦许车中载小陈。赐第京师即山铸，得如跳出软红尘。
投老参陪杖屦间，颇容摘宋更薰班。端能面我九年壁，不惜分君一半山。绝喜庚桑来畏垒，懒为涑水续君滩。夷居巷处何尝陋，但看当年孔与颜。
暮年衰老读书慵，惟有杯中兴尚浓。枕曲惰人真远祖，看花跛子亦同宗。𫚖鱼虾䱹何亏汝，螺蠃螟蛉妄议侬。帝赐醉乡为食邑，此生不必更移封。
过了田光盛壮时，年今望八复奚为。薄浇磊磈嫌红酒，懒读聱牙喜白诗。释子书求名卵塔，社人卜请记丛祠。吾文谁道难施用，后有中郎赏断碑。
雨逗余寒晓露浓，絮衣着破索重缝。清狂昔作戴花监，衰病今为卖菜佣。负耒耦耕沮桀溺，操盂三祝弃句龙。暮年饱识西畴事，不问家丘问老农。
白布衫宽乌角巾，谁知曾扈属车尘。行婆内翰共邻曲，田父拾遗相主宾。设苜蓿盘殊菲薄，沽茅柴酒半漓淳。直令爵齿如荀爽，晚节依然愧逸民。
同向溪边卜一丘，独怜出处不同谋。吾今老矣佚吾老，子好游乎与子游。漫对芝兰怀幼度，可教白马笑之罘。人生无过家山好，京洛风尘莫久留。
都忘几桉有华笺，但怪虹光夜属天。唐律胚胎梨岭作，古文骨髓艾轩传。蚤陈董大夫三策，肯觅原夫辈一联。若过溪边叩宗旨，为余问讯玉堂仙。
颠米含毫野处名，略安栏槛不施扃。原田足雨陂塘白，天海无云岛屿青。邻叟扶犂耕斥卤，行人休树濯清泠。何时去作轩中客，并欲传公道德经。
古人曾道四并难，酒量黄花顿觉宽。谁与蔡欧修旧谱，且为姚魏煖春寒。饮狂尚欲簪巾舞，漏尽何妨秉烛看。国色老颜不相称，世间何处有还丹。
玄晏欣然托序行，缊袍被衮岂非荣。家徒四壁穷难讳，字答三缣礼尚轻。金薤银钩俱妙绝，石泉香餠太清生。如何更费公搜索，缄送松煤与水晶。
藏山覆瓿两相痴，辛苦才供世俗嗤。壮不如人徒自悔，老能学易未过时。懒犹堪草归田赋，钝岂能吟对御诗。惟有聃书宜北面，存元守黑畏人知。
十日阴霾潦未干，可堪送汝上征鞍。店荒待米晨炊晏，桥毁呼船野渡难。尚喜山公铨综允，莫愁冰氏户门寒。笔耕无准先畴薄，且著青衫揖上官。
厨人失职晏忘炊，赖是先生贯忍饥。一客覆羹真小事，举家食粥已多时。自怜气馁鲜难脍，渐觉身轻鹤可骑。屈指故交无厚禄，未知太保李公谁。
厨荒灶鬼未须嗔，君看先师尚在陈。老退休贪太仓腐，清虚聊咽上池津。今无能采金膏者，古有曾逢石髓人。自笑冰衡三百户，难分圭撮饷比邻。
镜中雪鬓数茎新，归作田间负耒民。仕五十年难讳老，封三百户敢嫌贫。诸无物实师庞蕴，万苦非真试子春。到得邢杨遭勘辨，始知铁汉是全人。
诸公衮衮几番新，留得淳熙一老民。就枕惊回鸡搅睡，委巢飞去燕欺贫。贪生尚惜桑榆景，排闷全凭曲米春。赖有平生金石友，年年岁岁记陈人。
忆惜金鞭观玉台，当年并驾尽龙騋。恰逢居易投诗去，又报奇章袖贽来。病谢交游空感旧，老无气力尚怜才。孟阳残锦都能几，莫为诸君更剪裁。
犹记颛蒙昔未开，自鞭宁待父师哉。残编常到鸡声彻，警枕频惊蝶梦回。且可遍参学童子，未应一跳至如来。丛林个个谈宗旨，谁是禅家大辩才。
忽忽韶颜变老苍，叵堪屋角两轮忙。群花独菊香尤晚，大木惟樗寿最长。眉有白毫垂过眼，腹无墨汁苦搜肠。荒村偶有优旃至，且伴儿童看戏场。
碧玉去随年少易，绛桃留待主君难。唤郎岂有云神女，觞客宁无黑牡丹。汉上谩为留佩恼，湘东曾被淡妆瞒。维摩老病禅房冷，一点青灯伴夜阑。
非人不暖岂其然，卷起桃笙设艾毡。老物可憎吾顿觉，盛时一失汝堪怜。有分香妓空遗臭，无散花魔莫恼禅。多谢小窗半规月，夜深长伴绛纱边。
功名幻妄炊粱枕，岁月奔忙下坂轮。昔作时来木居士，今为暑退竹夫人。白襦裙稳于归衮，黄独苗甘似食珍。老汉秃残惟齿发，不妨句子尚尖新。
几年共学久相于，中道如遗忽弃予。韫匵而藏机不密，窃钩虽小法当诛。匹夫有罪因怀璧，象罔无心偶得珠。戒饬家僮严护守，即今鼠子巧穿窬。
得来矻矻相亲附，飏去频频入梦思。盗璧相争笞掠汝，窃弓子笔亦诛之。偿金在我宁从厚，拜石为兄苦好奇。待唤良工镌砚背，偷儿携出有人知。
迺翁自是里名儒，箴史遗言幼染濡。设馔礼如初作妇，貤封谊不忍先姑。色丝尤妙于前制，彤管从删以后无。一事可纾存没恨，即今丹穴有双雏。
宗伯中朝第一人，向来曾卜太初邻。凝香侯有孤高趣，拥絮翁余老病身。嗟汝弃予宁返顾，祝公存我勿伤神。瑞云道远西风冷，想见斋居百岁新。
书筒旧岁尚谆谆，曾几何时哭蜀珍。对紫薇边还老手，近红云处立长身。禁中视草蒙天笑，湖外埋轮触相嗔。直气雄辞俱已矣，西风怀友一沾巾。
长君尤岁辈流稀，君直西垣我北扉。襆被本无桑下恋，联鞍犹记柳边归。锦残尚足邱迟用，斤妙曾看郢客挥。闻卜菟裘殊未定，吴中埋玉是耶非。
性迟故故待霜天，珠蕾金苞带露鲜。曾有餐之充雅操，又云饮者享高年。骚留楚客芳菲在，史视胡公粪土然。莫道先生真鼻塞，幽芗常在枕囊边。
纷纷亭锦映池塘，艳冶姿容淡泊妆。醉去恍疑曾被酒，集来未必可为裳。有怀绝色真如面，谁改新名作断肠。只合尊前簪老监，石丁之事太微茫。
诗境高吟太白伦，梧州下笔李潮亲。今观天马非凡种，肯厌家鸡问外人。力大鳌来吞钓饵，心专虱看似车轮。盛年出手追风雅，莫与香奁作后尘。
汉魏以前犹古雅，宋齐而下稍淫哇。剪裁贫女机中素，扑卖都人担上花。括帖不离初学记，管蠡乌睹大方家。世间跛鳖难鞭策，安得龙媒出渥洼。
少喜浮名谬激昂，晚温故读稍精详。易全何患乾坤毁，骚在堪争日月光。漆简字更经学误，玉台体出选诗亡。残年欲尚鞭吾后，谁道先生已耄荒。
黑帜游魂尚未还，列城处处受风寒。遥知鲁女悲而啸，深愧庞公遗以安。道远家人无恙否，时危身世苟全难。何时火伴并邻里，沽酒刲羊贺木兰。
老倦逢迎揖客稀，上人乃肯顾柴扉。愧无林下茶瓜待，忽有空中杖锡飞。师瘦能吟无本句，吾穷难赠大颠衣。此行不枉观南海，探得珊瑚满载归。
闻说金鸡下帝傍，径从楚泽返虞庠。当时只道刍言切，今日徐思榄味长。中垒几封知有汉，奉天一诏可存唐。却怜依附冰山者，不信云开见太阳。
欲为乾坤扫积阴，万言忠愤上穹临。相嗔平地风波恶，主圣如天雨露深。葛藟尚为庇根计，戎葵难改向阳心。明时安肯寻斤斧，自古高材出邓林。
不留妄念著胸中，弋者何心更慕鸿。畴昔直前焚戆草，即今殿后著谈丛。放言遣兴诗瓢满，野史诛奸笔钺公。埋骨家山百无恨，圣贤厄蔡更徂东。
秃翁无物可将行，在野安能致鲁生。曾伏端门攻鬼质，始知中垒是宗英。君如丹凤鸣尤伟，彼化黄熊罪尚轻。田里诵言仁圣悔，天其或者再升平。
早衰安敢望年高，镜里双眉有白毫。消夜赌棋张画烛，怯寒添絮入绨袍。百骸受病惟诗健，万事输人独饮豪。梨栗满山皆硕果，何须海上访蟠桃。
邻鸡呼觉强冠簪，病起屠苏且浅斟。旋读生书无记性，冥搜警句有贪心。生惭族老封高尚，死慕先贤谥醉吟。自笑此翁迂阔甚，后千百世待知音。
儿萦薄宦女从夫，谁伴庞翁拥地炉。颇忆都尝煨芋否，肯归同卖漉篱无。春游捉辔惟宗武，晨起称觞仅阿奴。一句汝曹牢记取，家山差稳似江湖。
万里当年慕建侯，而今痴坐衲蒙头。臭皮袋有形为累，古锦囊无句可收。拾穗翁饥歌不辍，散花人黠去难留。荒村不办肩舆者，未害先生策杖游。
养生之说要形劳，井臼何须晚自操。齿豁未须烦祝鲠，臂挛殊不碍持螯。除驱病祟无灵剂，禆补脾神赖老饕。尚有一襟哀郢泪，久疏夜饮省春遨。
翠华未可议时巡，自古安危系重臣。闻说紫岩亲督战，孰云赤壁后无人。诸公尽作钻天令，老子重为击壤民。万里阴霾冰霰合，一通露布挽回春。
黠儿蒙蔽聚群阴，岂料云收杲日临。坏证遗忧与宗社，捷书分喜到山林。擎天毕竟还高手，偃月从初谬用心。客自京师传吉语，放歌不觉有和音。
戍邕溃卒导蕃夷，闻说衡湘被祸奇。群盗忍残胜业柏，六丁应护中兴碑。赭君山木渠何罪，招国殇魂鬼亦悲。早晚岳云俱汛扫，挽天河水洗疮痍。
游戏人间又一年，非儒非佛复非仙。历官甘出倚相后，序齿叨居绛老先。世难见花常溅泪，时平逢曲亦流涎。无端风月相勾引，不是先生爱放颠。
提鳌批凤霎时荣，身与浮名孰重轻。摩诘已为病居士，伯伦终是大先生。彼拳鸡肋恃朝气，此把蟹螯犹宿酲。未必颓然真茗艼，老人羞共少年争。
传闻东涧拜南宫，朝野皆忻泰道通。不比唐家超子厚，壹如元祐起坡公。官箴健论犹当续，雪月浮文不必工。十载帝城无点墨，有怀难托北飞鸿。
谢遣弓旌久掩关，十年坐阅几蒲团。老臣惫不堪将橐，丞相嗔因乞挂冠。庙算浑如孤注赌，林栖未保一枝安。暮云万叠江闽远，相见除非插羽翰。
用世文章莫太高，空言讵有补丝毫。呼来谁遣批黄敕，谪去何须著锦袍。齿耋自应陪九老，诗低不足列三豪。仆家梦得无标致，爱说玄都观里桃。
闻说朝家念履簪，朵颐安肯学羊斟。批涂曾举词臣职，芹曝终怀野老心。晓镜鬓须难染摘，夜檠手口尚披吟。世间蚓窍更鸣和，未识王孙半岭音。
久抛弓冶作耕夫，故步人犹记铁炉。已老安能歌竞病，从初不合识之无。房帷那复伶玄妾，部曲惟余颖士奴。春暖小车时一出，绝胜朝士典西湖。
麾下偏裨尽拜侯，执俘已漆月氐头。饮江马去黄旗捷，巢幕乌来黑眚收。上不解衣常北顾，公宜归衮勿东留。几时四野狼烟息，烂醉花间秉烛游。
曾厌承明儤直劳，中宵麻卷揽衣操。退闲久已袖双手，老懒渠能注二螯。云水生涯今易足，人天供养昔非饕。三家村未闻戎捷，但见樗翁又出遨。
列城若个是张巡，拊髀方思志义臣。怀印绶亡多委郡，援鍪弧死更无人。肆鸡竿赦还迁客，出袅蹄金聚散民。待得玄冥解严了，东皇太乙又行春。
光尧仓卒幸山阴，或者讹传跸再临。长算决于春思殿，捷书来自杀胡林。奔逃尤甚骑猪窘，惩创从前饮马心。强作凯歌殊下俚，不如商颂有遗音。
雪埋磴道古坛夷，畴昔兹游境绝奇。石上犹存周故辙，山尖难访禹残碑。云开天柱峰虽出，血作陈清水可悲。帝赏战功无吝色，定分宝枕疗金痍。
占断溪山不纪年，俗开谤道是呆仙。马迟甘殿他人后，棋劣常输敌手先。饥咬菜根美熊掌，穷烧柏子当龙涎。可怜陈窦无精识，欲以绳维大厦颠。
得丧傍观有悴荣，此翁勘破一毫轻。䜩披香殿犹前日，出大槐宫已隔生。未许季咸觇老态，旋呼伯雅解春酲。不知触氏并蛮氏，胜负元因底事争。
进由孤士列华簪，曾对薰风和舜琴。资善礼行貂竖肃，议郎疏出马群喑。畿民犹说张京兆，宫媛皆知李翰林。麾去招来关气数，浩穹于此本无心。
昔驾𬨎轩忝外台，爱文学掾有高才。曾留太白论文去，亦辱奇章贽卷来。玉树枝成终古诀，紫薇花对别人开。时危国蹙英贤夭，空撚霜髭赋八哀。
短后衣装腰宝刀，空言无实世滔滔。掉齐虏舌何其易，斩郅支头岂不豪。异代武夫犹夺气，当时文吏苦吹毛。汉廷谁是持衡者，只罪邀功不赏劳。
幼作淳熙版籍民，老逢景定改元新。残年且尽杯中物，他日谁浇柏下人。长镵谷中忙𣃁雪，小车花外遍寻春。吾评子美饥寒态，不似尧夫快活身。
罪己纶言遍九州，桑榆虽晚尚堪收。下山东诏争扶听，读奉天书有泪流。加霍嫖姚冠军号，拜车丞相富民侯。崆峒麦熟无人刈，何日王师且少休。
天堑犹艰限臭夷，江边蚌鹬久相持。昔珠帘阁俱清野，今琵琶亭亦浚池。户万八千封作么，计三十六走安之。平生师慕尧夫者，老去无端也皱眉。
生长承平玩细娱，变兴仓卒不支吾。轻裘太守抛铃下，宝玦郎君泣路隅。谍报长驱殊未觉，经书大去可胜诛。世间果有桃源否，千载无人更问途。
旦旦寻斤杰木衰，艰危深动听鼙思。赐龙墀对询韬略，复雁门踦建义旗。古有轝迎聋主簿，今谁卧载膑军师。不应在野无贤隽，林密山深世未知。
魁柄推移偶属渠，可堪一掷付狂疏。文中子处无熏染，桑大夫边窃绪余。痴物汝为何等相，纤儿吾惜好家居。时人悮把朱崖比，若比朱崖尽欠书。
不知边信近何如，但见朝朝发虎符。河北几于九节度，漠南奚止五单于。黑天肥瘗犹存孽，红贼巢荒尚有雏。安得四方皆猛士，旄头扫尽一尘无。
晋士材疏辩舌优，俗虽虚诞尚清修。可容卿等数百辈，亦过江来第一流。元老纵然挥玉麈，七贤已有执牙筹。后来灵宝真儿态，书画惟凭夺与偷。
战鼙非起自渔阳，到寇皆由偃月堂。相国裘虽来贺捷，蚩尤旗尚未收芒。厨车古有刑都市，宝剑今谁请尚方。莫倚圣朝家法恕，前卢后蔡亦投荒。
世乱朝危节少全，鲁公大义薄云天。悯忠亲以舌舐血，骂贼尸犹爪透拳。曾饵仙丹元不死，求容鬼质岂其然。郎君自有翘材客，焉识堂堂父执贤。
挟弹飞觥迹已陈，赏心事去负芳辰。数经风雨花尤厄，试说关山柳亦颦。人到苍皤方觉老，天无红绿不成春。近来未有池塘梦，谁道先生意尚新。
吹去飞来似有情，禁烟时节遍春城。比毡铺径何其窭，拟雪因风得许清。阅武活残儿命薄，章台走倦尹才轻。满池无处看金鲫，闲猗朱阑听唼声。
闻道江乡吹战尘，叵堪鼙鼓震于邻。荒城少有飞花处，高冢多无擘纸人。沙塞榆枯难取火，玉关柳少化为薪。遥知玉座焦劳处，闲却龙舟阁水滨。
昔委荆榛谁起废，今增轮奂不为奢。微神通力营经藏，须海潮音转法华。况有紧帮王打供，岂无长者子倾家。此行非作衣钵计，饶益尤多等算沙。
不但亲传亦鲍参，妙年青乃过于蓝。一斑昔已窥而见，三顾吾何德以堪。之子凤兮真有种，汝曹犊耳可无惭。自嫌老病难留客，只伴樗翁数刻谈。
天寿斯文嘿护持，区区二竖莫儿嬉。炊糜足以留佳客，啖面贤于聘上医。渴见紫芝常入梦，共游黄蘗屡愆期。溪边雨过春泥滑，借问门前裹饭谁。
众闻鸣镝惊麕散，独奋空拳跃马迎。嚼齿骂声殊未绝，归元血面尚如生。睢阳合祀无南八，河北诸城有杲卿。可惜援师来已晚，当时巷战只州兵。
去岁相过寂寞滨，心如符券迹参辰。骨香万死何曾腐，膝屈千生不复伸。哀仲行诗谁续古，补中丞传岂无人。短歌虽愧招魂作，或可留传达史臣。
跸移退保一隅偏，幅裂才余半体全。恰见测圭营洛邑，忍看披发祭伊川。胡行如鬼无逃地，帝剖为羓得罪天。直待健儿归洗甲，补还几觉北窗眠。
追陪豹尾恰逾年，刘叟安能望邓先。圣主忧贤勤召对，诸公祖道羡登仙。降庚寅岁虽相似，雌甲辰旬守自怜。风雨满天春水阔，不知若个是君船。
考详往事炳蓍龟，精论微言训戒垂。度赞元和中兴业，征开贞观太平基。览披贤似铜为鉴，顾问谦然木就规。孤远谀儒叨执卷，白头两和缉熙诗。
城郭依稀人物改，桥边感旧一销魂。小童子已成黧黑，久寓公惟见子孙。耄矣千丝羞览镜，去之三纪尚攀辕。当时手种花无数，问讯而今几树存。
毫挥万字思如泉，曾映金莲读奏篇。藜杖方燃芸阁上，叶舟忽傍钓台边。诗成渭北空相忆，谋寝淮南恐未然。君去吾当从此逝，未知握手定何年。
端平初偶忝朝班，亲见仙枝折广寒。揭晓名高推虎榜，凌云赋奏动龙颜。烹桑犹记攻京尹，谏草何妨上史官。膜外浮荣姑勿论，长留公是在人间。
帝悯龙钟许放还，梦魂尚记侍威颜。难陪贡禹王阳后，犹在申公辕固间。昔领群仙上蓬岛，今为居士老香山。痴年八十官三品，不欠浮名只欠闲。
向来造诣极深醇，土苴浮名贵重身。无愧里中称正士，有辞地下白先人。大招谁识三号礼，小敛惟消一幅巾。老别亲朋犹作恶，可堪白首哭天伦。
银袍鹄立帝当阳，曾看天街马缀行。一鼓诸君俱作气，七襄吾老不成章。先贤肯靠三场饱，男子须留百世芳。学取侯家棋埜样，奏篇日月可争光。
尊君曾索野堂吟，忽忽归舟忘至今。旧有田庐无偃仰，新移花木已幽深。远书来责订金诺，拙咏聊酬挂剑心。行尽四方垂八十，始知朝市愧山林。
七聚惟莆最僻穷，四明狂客此飘蓬。圣门性命言犹罕，俚俗支干说未通。子术纵高于季主，吾年已老似申公。贫家无处撰车马，草草搜诗亦欠工。
去年殿上侍天颜，亲见龙墀拜敕还。瓜地我归耘旧圃，杏林君去主荒坛。春光已过三分二，寒食都无数日间。天气未佳宜且住，老来不喜听阳关。
石卫尉家先没入，黔娄生处亦诛求。客嘲未悟漫天戏，鬼瞰皆知偃月谋。不许他人分越国，预拼异日去崖州。傍观莫枉为酸鼻，鹿死无魂岂有愁。
天畀村翁一段奇，发函虹气贯茅茨。肯移金鼎调元手，为作玉龙檠雪枝。绝艳从教百花妒，秘藏莫遣六丁知。信庵丞相亲分付，么去花光与补之。
奉常龃龉坐刚肠，月旦评君小奉常。父子相传似孤竹，越鄞两处有甘棠。人间梦事一炊熟，宰上埋辞万丈光。曾识尊公与贤叔，薤歌吟罢意凄凉。
少君早有箕山志，昔者闻之西涧公。倾盖无堪赠程子，式闾犹记吊林宗。老夫久已植其杖，此士孰能招以弓。耄矣心知难再面，乱山千叠暮云浓。
奏篇久矣彻凝旒，谁信栖栖负笈游。新义书之于简策，微辞知我者春秋。即今未劝迩英讲，他日应烦掌故求。历数先儒多晚达，前孙明复后康侯。
二刘三孔萧条久，直至君家擅俊声。挥麈旧曾参宿老，吹箎蚤合和诸兄。怪来度度观诗好，闻说人人有集行。欲荐子虚无气力，津亭折柳若为情。
出久孟邻争吊贺，去迟防墓毕封茔。枕戈肯把棋消夜，落笔皆夸檄愈风。乌幕乐哉宾与主，墨衰行矣孝移忠。江东将相俱人杰，早向明时策骏功。
边邮京递近如何，警报全稀吉语多。上说君王自神武，下云宰相已安和。子方盛壮宜乘塞，吾迫龙钟懒出窝。若谒翘材问村叟，为言颜发转苍皤。
楳埜先生子象贤，向来心印得单传。谚云蜡烛真明矣，罚止蒲鞭亦肃然。执贽客多樽有酒，诟租吏少箧无钱。玺书底事催归急，不许邦人借一年。
闻道君侯欲解麾，士农攀卧共依依。野人恨作滕民晚，州牧能如结辈稀。虽有荔枝懒包贡，亦无薏苡可囊归。诸公万一询衰朽，为说羊裘坐钓矶。
老恋明时未拂衣，留行无勇惜君归。和于朝喜群芳聚，减却春因一片飞。坝岸柳禁频折否，玄都桃恐再来非。东皇太乙方行令，寄语封姨且霁威。
忆与南宫共说诗，伤心岁晚故人稀。昔如幽谷鶑相友，今作辽天鹤独飞。绝喜王家生福畤，固应米老有元晖。不须更傍人篱落，名父亲传夜半衣。
举子穷通占得失，词臣进退系污隆。拾青伊辈俱腾上，饮墨夫谁不热中。有太学生笑韩子，为西昆者谤欧公。他时陆氏庄相望，始验先生造士功。
几度书来说乞身，果然跳出软红尘。推黄粱枕了无梦，对紫薇花他有人。杜老诗犹怀主相，瞿昙法贵等冤亲。竹君樗叟俱强健，天遣相从寂寞滨。
万驽骀里一龙媒，朝发瑶池暮玉台。介甫尤称原妙质，资深亦叹轼奇才。席前宣室思渠久，帆近蓬莱作么回。此去不应重谪堕，海山笙鹤待君来。
方喜燃藜向石渠，岂知仅拥两轮朱。非为郡失好太守，便恐世无行秘书。酒渍双鸡惭薄薄，表论一鹗谩区区。即今交道尤难恃，试问原头几素车。
平生最受鲁公知，手简才翁语极悲。海内奇才都有几，世间瑞物不多时。君归上界骑麟去，客过新陵下马谁。笔秃无花衰久矣，可堪拂拭作铭诗。
溪上人来暮叩关，殷勤一纸报平安。甘泉宿老求闲局，苦县仙人有废坛。拜敕定披新紫氅，榜斋应许旧黄冠。冰衔怪得缄题异，自起呼童剪烛看。
诸将时时送捷书，未知西事近何如。剑关昔有豺狼守，焦获今无𤞤狁居。全盛海棠多剪伐，久枯庙柏再扶疏。汉家似欠相如檄，岂特殊廷要扫除。
病索人扶乃寝兴，高楼咫尺少曾登。思悭惟有吟差长，睡少方知老可憎。榾柮成灰犹凛冽，茅柴似水亦瞢腾。暮年临履常兢战，未敢荒唐说葛藤。
汗血早曾空北野，苍颜晚始对南廊。风云志懒功名左，月旦评佳意味长。玉镜相从归吉兆，锦衣不待拜高堂。吾铭未必堪传远，留与贤郎自表冈。
苦言玉座常追忆，坚卧蒲轮未易招。昔喜凤来韶石奏，今愁鳌去海山摇。覆瓯望绝民无福，亡鉴悲深帝辍朝。欲向蟆陵沥卮酒，荒烟衰草路迢迢。
长公宿草几番春，犹幸天留一颍滨。士欲捧盘定盟主，上看折槛记忠臣。翟门昔有张罗叹，徐墓今无挂剑人。夫子雅言武公谑，寻思一一可书绅。
汉唐科目各招延，中者端如拾芥然。明水赋曾拘八韵，大廷策亦限三篇。窃窥古调谐轩律，留取高吟和舜弦。圣代作人添舍法，祝君走马止三年。
向来思钝费冥搜，不觉呻吟到白头。曾与迺翁分雪案，今看吾子突烟楼。晚多借月留云作，却悔升天入海求。大有英才被诗赚，岂如黄册取公侯。
拨尽寒灰转凛然，抛书数息煖丹田。蛩吟近作胜前作，鲸吸今年减去年。薄粥聊糊鲁公口，重裘犹耸孟生肩。几时风日妍和了，乱插山花藉草眠。
叔季词人杂雅哇，喜君诗卷美无瑕。朋侪却走避三舍，句律斩新成一家。肯学小儿烹虱胫，要看大手拔鲸牙。村翁岂敢持衡尺，直为痴年两倍加。
君豪自合相推逊，吾老犹堪共切磋。有许奇奇并怪怪，直将少少胜多多。风人所作葩而正，治世之音乐以和。他日薰弦要赓载，勿为处士五噫歌。
许奉太夫人以往，欧迎大君子而行。无惭当日四门祖，起敬同时六馆生。反哺儿怜亲老大，将雏翁喜世升平。刘诗未必如韩笔，聊见临歧折柳情。
周遭暗室工诃夜，偃息朝檐喜曝晴。𨁝跳似猴难摄伏，纵擒无鼠敢从横。侬贪梦蝶防闲弛，汝薄鱼餐去住轻。赤脚苍头俱失察，主君姑息不须惊。
脱发纷纷雪满簪，逢春非复少年心。旋分菜把来穷巷，遥忆花枝满上林。寒拥絮衣看谒懒，老耽绮语业缘深。竹居东道风光主，乞与甘棠蔽芾阴。
奎画煌煌天上来，遥知系马向堂阶。官衔怪得清如许，文馆虽然冷亦佳。尚论乡先宜合祀，旧传潮学各分斋。未应久作诸侯客，帝有薰琴待汝谐。
柴门病后少曾开，今日人扶出郭来。君奉潘舆贫亦乐，我贪汉橐老犹呆。明师不患无高弟，大匠何尝有弃材。若见蓬仙烦问讯，掉头一去几时回。
一著能回一局输，安危岂不系兹儒。乐卿昔去曾入海，老监今归但乞湖。阮子杖挑聊共出，麻姑榼送不烦沽。二仙占断壶中景，不许长房跳入壶。
纷纷博局迭赢输，孰是真儒孰盗儒。履道宅佳多辇石，辋川亭巧恰临湖。可无诗唤刘郎和，偶有钱同郑老沽。却笑吴儿拼命者，潮头如屋靠腰壶。
孤忠郁积未全输，臧氏其如命世儒。归治隠栖秦系里，去留遗爱葛仙湖。一辞吾已抽身退，什袭公非待价沽。大手会当摛玉检，窭人只合传冰壶。
公诗妙巧过般输，蚓窍何堪和大儒。岂敢分庭掣鲸海，颇思越邑会鹅湖。薰莸年老迷香臭，酒脯涎垂向市沽。病起带围浑减尽，免教人诮腹如壶。
幸无再榷与三输，得半犹堪活窭儒。宁揖刘郎归钓濑，肯于孟守觅崲湖。杯中兴至休辞饮，膜外名虚不必沽。晨出作劳宵稳睡，管他布谷更提壶。
官冷君行勿鄙夷，儒风未有盛斯时。进青衿子陈新义，为紫阳公广旧规。然否听人来议政，尊严无士敢嘲师。虀盐堪饱芹堪采，况值文翁适拥麾。
谢馆王亭安在哉，荒村亦自有池台。苦嫌野蔓萦纡竹，甚爱残花点缀苔。老送病来推不得，欢随春去挽难回。未应寂寞无心赏，墙下葵榴次第开。
经行中野多新冢，检点高阳少酒徒。纵不能陪雍畤礼，尚堪添入洛英图。爱东皋子生沉醉，慕北山公死谥愚。赖有小诗自陶写，何须著论学王符。
宰公心印佛心慈，吉兆前知抱送期。喜溢亲闱占𬸚𬸦，来从帝所下骑麒。芝兰庭户芽初茁，荼堇原田味变饴。加我数年渠稍长，要看丱角出吟诗。
暂辞玉笋眷犹浓，朝野皆知不世逢。贺老曾求湖一曲，希夷亦乞华三峰。凤衔奎墨飞华扁，虎拜觚棱折御封。帝以此翁深易学，除官壹似郑司农。
自说秋毫尽帝恩，煌煌曦画照乾坤。偶留佳客常投辖，怕碍游人不设门。枕曲先生传醉种，咏梅处士有诗孙。何须更羡东西陕，君管南村我北村。
主人卜昼众懽浓，今孟尝君岂易逢。涨水已堪航别港，宿云何必帽前峰。三千客各闻风至，一曲湖胜裂地封。小试此翁开济手，不妨行乐不妨农。
四傍山色青环郭，八面波光练抹坤。天造居然成别墅，帝招未肯入修门。爱莲岂欲希周子，起𫈵终难滞叔孙。介甫争墩人已笑，老夫安敢又争村。
野色湖光淡复浓，阿香神爻巧相逢。金篦莫辨烟中树，蜡屐难登海上峰。帝眷驿驰丹诏问，客归亭有白云封。边无牧马村无犬，击壤何妨作老农。
击磬何须入于海，括囊未免取诸坤。寻盟今已白鸥社，待诏昔曾金马门。鱼戏罕逢同队子，鸡窠会见二毛孙。两翁未易分优劣，一乐山村一水村。
鲸吸仙人饮兴浓，尤嫌恶客懒迎逢。逆风弱水三万里，梦雨高唐十二峰。诗派相邀容入社，酒泉虽远愿移封。葑田毕竟胜高仰，犹可躬耕佐大农。
临渊细味心亨坎，卜筑先占地势坤。说易何妨遇于野，谈玄亦入妙之门。赐金莫惜娱宾客，堆笏犹堪遗子孙。不比酸寒杜陵老，破茅草屋傍江村。
雾扫山如泼黛浓，一开口笑古难逢。斩新种柳辋川水，火急移莲玉井峰。甚爱名花当辇致，远求佳果莫函封。人生惟有田园乐，未可轻将仕易农。
江湖浩渺常存阙，云汉昭回妙阐坤。妓或携来安石墅，客谁畔去翟公门。戴花老岂非同姓，拾穗翁犹有远孙。杀马毁车吾耄矣，尚堪扶杖过邻村。
游人似蚁磨边旋，惊怪壶中有别天。铁画谁如奎画妙，锦湖赛过鉴湖贤。悬知星照严光濑，不管江通鲁望田。昭代未应无狗监，诵公新作冕旒前。
方与誉髦连茹进，忽然避弋下乔来。空令归访盟鸥社，不使重登市骏台。古有孟尝能好客，今无鲍叔肯分财。吾衰难秉铭幽笔，短些凄凉不尽哀。
笔势翩翩渐入佳，晨檐怪得鹊查查。劳谦君子方求益，老秃中书不梦花。商颂以前殊简短，卫风而下稍淫哇。鹤天鲸海无边际，莫费工夫纳百家。
忠惠松楸过者钦，谁知藏伏祸机深。英魂久向兹埋玉，佛面今为汝削金。下马三号空抆泪，磔蟆万段亦甘心。迩来野外无全冢，谩使闲人愤满襟。
颇闻送者诗盈轴，我有樵歌子试听。岩邑虽然人所畏，畬民均是物之灵。二升饭了官中事，一字廉真座右铭。见说守侯如召杜，断无走吏至公庭。
端人舌本钝如槌，自画村眉不入时。门巷张罗宾客少，车轮生角仆夫悲。共游洛下凋零尽，末向岩头付嘱谁。为吾子师余岂敢，伊家元有大宗师。
声称籍甚自髫年，圣处闻之于膝边。庙瑟久无人续响，国棋谁与子分先。书经秦火讹难读，钵至曹溪靳不传。功行满时笙鹤下，未应山泽著臞仙。
霜简刚言璧有瑕，清朝耳目不应差。醉翁绝少环滁饮，范老何心庆朔花。省库钱皆留享士，高斋琴却带还家。邵平旧圃元无恙，未必封侯胜种瓜。
虽森画戟惟清啸，因讨红巾有雪髯。孟子曾称伯夷隘，汉人亦议弱翁严。交游皆叹遗公误，仇怨犹言太守廉。可惜遒人官久废，此诗湮郁在闾阎。
翁已鞭鸾上九霄，此郎虽小亦清标。斯文尚有嫡传在，每见能令人意消。身退吾难论一鹗，才高君必中双雕。汉廷急士将亲策，想见诸儒避董晁。
春端帖子让渠侬，别有诗余继变风。压尽晚唐人以下，托诸小石调之中。蜀公喜柳歌仁庙，洛叟讥秦媟上穹。可惜今无同好者，樽前忆杀老花翁。
邺下徐陈逐逝波，仅留老子尚婆娑。吾宗世有戴花舞，大耋谁能鼓缶歌。松下寻常无喝道，花间随处有行窝。痴人逐物回头少，看到棋终恐烂柯。
还笏何须待拖绅，世间无价是元身。为梁父咏常存汉，累太玄经坐美新。朝露饶他夸夺子，晓星有几典刑人。由来老干禁霜雪，不问东皇探借春。
玉座分明念老臣，孤忠何路更前陈。无枯树赋如开府，有病梨篇似照邻。粥钵不愁餐哽噎，蔬盘何用脍纷纶。尽教巷静门罗爵，绝胜山空冢卧麟。
既衰戒得久书绅，所得毫毛所失身。疏传画图传不朽，胡公粪土谤如新。古询黄发非无意，今系苍生尚有人。吾老而休君未可，时来遍与物为春。
好语嘘枯极主臣，未应公干胜徐陈。争三十里敢言智，有百万钱难买邻。残烛苛留终断简，瘦筇扶出拜新纶。德星若肯过田舍，只脍溪鲜代脯麟。
颜苍鬓秃旧词臣，几见台家局面新。栖碧山中真大隠，立红云畔是前身。鲁公昔有书干禄，杨子今无赋逐贫。纵使未能追绮皓，绝胜赐杖给扶人。
家传岂有枕中方，敢向尧朝议大章。难入高贤真率社，且寻童子钓游乡。有西畴事咨衡宇，无北山移诮草堂。独恨才衰诗不进，傥容摘艳更熏香。
架帙纵横砚有埃，先生久不至山斋。散花魔已降摩诘，裹饭人谁访子来。又与杜康绝交矣，并疏毛颖少恩哉。几时真得金篦力，书债重偿酒禁开。
薄有桑麻在北溪，辎车悬了驾鸡栖。专房安得莫愁妾，同穴除非法喜妻。绒挂屋梁聊藉草，萤穿窗隙胜然藜。谢公虚下闻筝泪，输与刘伶醉似泥。
未纵心年乞退休，年垂八十更何求。相方好事下白屋，帝岂无人记玉楼。绶未必为翁子福，扇安能障彦回羞。吾诗绝似渊明诔，莫遣他人弄笔头。
亹亹清谈犹可听，星星短发不禁搔。昔如八骏走千里，今似九牛亡一毛。吟苦都忘年事老，寝酣始悟早朝劳。箕山只在人间世，尧大如天未易逃。
有四宜休七不堪，岂容华皓尚痴贪。固难唐突耆英社，尚可追攀老学庵。酷嗜蟹螯聊自酌，高悬麈尾共谁谈。吾闻多寿常多辱，伯始何须饮菊潭。
昔与诸贤共造廷，如风吹絮浪飘萍。溘先忽忽同晨露，殿后晖晖独曙星。未肯肩随金谷友，幸留面见草堂灵。伯伦旧与吾通谱，欲往从之唤不醒。
酒户诗坛聊尔耳，也吟唧唧醉陶陶。鲸鱼翡翠兼群体，蜾蠃螟蛉视二豪。京洛饮徒烦借问，江湖社友谬推高。可怜小杜醺酣者，浪许诗人仆命骚。
暮年字字费冥搜，少作如山弃不收。作美新文生失节，留封禅草死包羞。怀中探锦都无几，身后悬金未易求。懊恨新来刚制酒，世间何物可浇愁。
变风而下世无诗，幼学西昆壮耻为。老去仅名小家数，向来曾识大宗师。百年不觉皤双鬓，一字谁能断数髭。诚叟放翁几曾死，着鞭万一许肩随。
有粟二囷书数厨，一生受用小规模。要令后裔师吾俭，不愿多财使尔愚。旋作续书传福畤，偶成小楷付官奴。自惭未至韩公地，老语谆谵谩劝符。
圣世鸟巢可俯窥，乞身岂必避危机。牛车径驾史儋出，麟笔曾嘉季友归。迂叟相邀入真率，乖崖安肯慕轻肥。山林深密云天远，存阙心宁不可矶。
目眚陈编懒更窥，博通似恐泄天机。大愚苦要骑麟下，小黠犹能化鹤归。觅句瘦肩两山耸，绝粮干咽上池肥。平生慕用徐先辈，异世溪边共一矶。
别无穴隙可钻窥，常恐冥行践骇机。恰则赐环烦内引，俄然只履已西归。都忘紫禁烟花绕，绝喜青山笋蕨肥。应被水村翁冷笑，争墩未了又争矶。
觉海难将浅见窥，打包径去契禅机。何曾蝴蝶暂成梦，除却杜鹃谁劝归。江上风涛犹汹涌，盘中泉土颇甘肥。自当叱犊勤耕野，不必然犀往照矶。
聃书深远绝难窥，止足书中向上机。但看杖扶博山入，不知扇赐曲江归。年饥方虑沟中瘠，旰食欲令天下肥。念此令人生内热，溪边赖有涤烦矶。
时事浑如坐井窥，逢人不敢问边机。连营未寄寒衣去，故里何心昼锦归。笑矍铄翁鸢跕堕，爱玄真子鳜鱼肥。绿阴多处宜垂钓，莫管楸花落满矶。
户外荒园久不窥，桔槔已息汉阴机。与鸡窠老略相似，微鹿门翁谁与归。训俭家才支伏腊，力农田不问硗肥。由来位重多忧责，未必沙堤胜石矶。
指法金针不许窥，笑他贫女织寒机。谪仙曲奏调羹赐，之问诗成夺锦归。论定会盼银信召，眷浓漫妒玉环肥。溪边鸥鹭偷相语，只怕先生又下矶。
陆海潘江莫测窥，手挥巧斲执神机。昔如鲁野麟初获，今似辽天鹤独归。外物何殊竿木戏，内丹不待药苗肥。只愁户外蒲轮至，去坐狨鞯勿坐矶。
高屋从来有鬼窥，铁门关枉费心机。逃尧欲去未忍去，舍鲁不归何处归。款段马知如狗大，堂厨羊不似蚝肥。赐金未可都挥散，要买荒山鹤断矶。
一秋窗下少书声，目眚缠绵久未平。大德三麻如昨日，善和千卷付来生。聃兮虽视如无见，藉也于心固不盲。吹却残灯抛蠹简，拥衾危坐待天明。
旧人仅有鲁灵光，银信翩翩下帝傍。龙去十年闲卧洛，凤来一日再鸣阳。玺书下访刍言急，月食回思榄味长。善类合离关世道，祈公趣驾勿循墙。
小窗几载共吟披，重见残编拊事悲。早日才高鹦鹉赋，暮年泪尽鹡鸰诗。神交梦尚通康乐，手泽书堪付阿宜。若是孔怀因未断，安知来世不吹箎。
翰林万里出峨嵋，曾受开元帝异知。只道高爷能毁鬲，无端环子亦嗔痴。空传飞燕当时句，难觅骑鲸以后诗。的是长庚星现世，秕糠伯友与王师。
长鲁申公数岁余，占天随子百弓居。久抛科举寻初服，不愿君王载后车。里有学人来问字，朝无掌故就传书。新春农告西畴事，谁伴樗翁共荷锄。
溪墅山房委折通，每分半榻听松风。𥬠成昔喜同浮白，荔熟今悲自擘红。宰上碑何惭有道，城中人少识庞公。单鸡勺酒新丘远，迢递扶衰别殡宫。
腰臂拘挛倦笏绅，笺天乞得水云身。古书一点心源合，时事千茎鬓雪新。世重晚香并晚节，史难全传更全人。岁寒赖有梅相伴，先向南枝漏泄春。
龙钟讵可备藩臣，半俸恩深胜在陈。熏鼠少曾开北牖，杀牛何必效东邻。笺天疏许初还笏，上水船难更掌纶。幼读学而浑忘却，岂能歌凤又书麟。
松风地籁瀑天绅，下有苔矶著老身。僵卧从教茅屋破，放歌不犯玉台新。陶元亮可羲皇上，管幼安非汉魏人。酒禁近来开一线，霜天便觉满怀春。
久愧君恩禄具臣，太仓非有粟陈陈。立朝到老羞营窟，避客经年少觌邻。鹤夜失鸣犹给料，鱼寒不食已收纶。小瓢如玺犹慵佩，何况金龟与玉麟。
脯麟炮凤饮鲸吞，肯学寒儒啮菜根。琴古无阶登舜殿，诗穷作祟客羌村。可怜书画科俱废，谁谓文章技未尊。世上金台随处有，吾贫聊复赠君言。
新沐发浑如雪白，大开眼只见天青。称觥乍可同邠俗，锡爵安能效卫伶。过眼神奇俄臭腐，到头浊醉胜清醒。闹蓝不是安身处，且向糟邱寄暮龄。
李唐故典存烧尾，皇宋科名从敕头。月露浓熏仙桂发，天风高送客槎浮。三场魁匪先贤志，千佛名知几劫修。自笑申公垂八十，不能挟册共西游。
昨者欃枪久未收，宫中斋素却珍羞。宵衣密遣庚牌递，露布差宽丙枕忧。大渐忽然开玉锁，积勤端为保金瓯。尧民莫不如丧考，况侍尧阶近璪旒。
或犯威颜批逆鳞，容如天地养如春。早年憔悴行吟者，岁晚赓歌喜起人。风雨无终飘暴意，雪霜有大发生仁。才衰莫颂文之德，虚忝词臣与史臣。
圣度如天未易量，每怜孤直赦疏狂。中伤竞发千钧弩，拂拭重登七宝床。昔忝未归同二老，今无殉死愧三良。鼎湖望断灵斿远，血泪才干又数行。
禁中宣召佯狂李，度外搜罗不第蕡。先帝英明亲擢汝，孤臣老死敢忘君。坏麻讵忍加城罪，庭著居常读轼文。纵使天光留只眼，此生无复望尧云。
批凤提鳌间世遭，老臣全未报丝毫。封还不觉天颜近，劝诵偏知帝学高。户外昭容犹紫袖，柩前诸后更黄袍。暮年泪滴藏山稿，畴昔曾经圣笔褒。
士有一长斯可矣，文兼众妙古难之。元丰御览诸生赋，淳化屏题侍读诗。序建隆须还巩笔，记储祥必待苏碑。臣于四美安能备，虚受先皇不世知。
一自子猷回棹后，溪边风雪少来宾。栎樗吾偶逃天伐，瓜葛君犹访古亲。不以痴顽疏此老，绝胜富贵合它人。相公留下阳春脚，应念诗翁白首贫。
将钱聘汝向雕笼，稳卧花阴晓日红。鸷性偶然捎蝶戏，鱼餐不与饲鸡同。首斑虚有含蝉相，尸素全无执鼠功。岁暮贫家宜汰冗，未知谁告主人公。
夙昔潘郎说孟公，讲闻久矣匪匆匆。君豪不忝十才子，吾老真成一秃翁。谢事安能誊妙墨，辍耕犹可和高风。画帘寂寂蒲鞭小，应许澹台至室中。
恬退已邀鸥入社，畸孤羞使鸩为媒。闻新令尹弹琴治，有远方人负耒来。雷邑地偏难舞袖，坳堂水浅易胶杯。一枝半朵真穷相，输与河阳满县开。
匹雏力薄难轩轾，一鹗能高易挽推。屡见衮衣闻吉语，安知夹袋偶遗才。易云极困将亨矣，谚说平分有是哉。若饯古公烦问讯，蚤开翘馆筑金台。
身已明农老一丘，屡空何以答珍投。新腔高处古乐府，警句当家小倚楼。此笔生花尤组丽，彼风吹箨漫轻浮。从前作者皆勤苦，萤雪功夫更讲求。
问讯江边白首郎，可堪留滞向殊方。远游定有骚哀郢，新集应添赋吊湘。得路诸公蛇入宇，去国几个鹤还乡。与君大胜于刘柳，岁晚邻翁约未偿。
恰则含香文德殿，俄而揽辔祝融峰。得非麟角惊凡目，或是蛾眉妒冶容。六丈一勾非恶意，两翁相对少欢悰。西山北郭多幽事，虽老犹堪撰杖从。
曾峨豸角立朝端，贵近闻名胆尚寒。古冢狐狸何足问，法筵龙象各傍观。青霄直上云梯易，白首能坚铁壁难。想见洛阳为纸贵，争传献可袖中弹。
几回南向望蒲轮，闻引而西忽改辕。小毖上求助初政，大招公起入修门。鳞无婴者宁非谄，膳有鬈如不必言。膜外浮荣均臭腐，本来面目要常存。
吏奉新书多刻峭，君于此事极忠勤。告缗鲜有丽三尺，投劾不如宽一分。重币稍权周旧法，大搜安用汉深文。先民最善言阴德，莫要人知耳自闻。
忆昔端平初去国，署衔窃喜似坡仙。衰翁鬓雪年华晚，贤季条冰敕墨鲜。饮马胡儿来杂沓，犹龙老子去翩跹。何时剑阁妖氛扫，重炷荒祠一缕烟。
进立乎朝多惮黯，谊形于色欲烹桑。瞻前昔遍参诸老，殿后今留遗嗣皇。主圣方当亲上辇，时清未可梦凝香。蒲轮定以何时发，耄瞎难占紫气祥。
竹溪来索后村吟，读记披图已醒心。岂是沕渊行雨懒，亦非避地入山深。喜看素瀑飞青壁，不管苍苔卧绿沉。西北城高刁斗急，将军未可问山林。
发肤勿毁斯为孝，疥癣虽微至不仁。血气衰无丹换骨，亲朋疏恐癞传人。裸裎懒对炎凉客，汤熨犹贪闪电身。臭腐神奇同尽耳，全归即可见先亲。
试脱中单肌起粟，俄生点隠状如沙。绝怜病叟鸡皮皱，难借灵妃鸟爪爬。昔号玉人曾美晳，今成铁汉已顽麻。戏衫脱了无羁束，纵见三公手懒叉。
壮于蒳子大于榛，咀嚼全胜曲糵春。俚俗相传祛瘴厉，方书或谓健脾神。素知鲸量安能醉，但取鸡心未必真。一笑何妨玉山倒，贫家幸自有苔茵。
芳洲弥望总荒榛，此物偏沾雨露春。海贾垂涎规互市，夷人嚼血赛媒神。扶留叶嫩供汤使，大腹形同混伪真。树下莓苔堪健倒，华堂何必锦为茵。
锦衣旋剖苞中实，栀面俄回镜里春。始信中华禁酒国，不如南粤主林神。金盘惟送渠矜贵，糟瓮酣酿子任真。赤脚蹈冰聊取快，谁能拥妓坐重茵。
江卿二臬除书下，不与寻常遣使同。玉佩懒随小儿走，绣衣聊展丈夫雄。剑刀俗革田秋熟，贯索芒收圄夜空。想伴清言惟小谢，有诗毋惜寄衰翁。
厌闻桑孔工掊克，少见龚黄出拊循。官吏但知行白简，壮丁多去入红巾。昔阳和少千村瘴，今福星来一路春。闻说崆峒方麦熟，幕中有作凯歌人。
与君非复昔年时，我瞎君聋各已衰。萤案头光何必照，蚁床下鬭不须知。嵇康老觉形骸懒，扁鹊亡无耳目医。只恐蒲轮催强起，林间未免独吟诗。
典刑无复蒲人见，风味曾经蔡谱夸。券买贪痴宁论价，摘尝甘美不逢渣。岂无人笑铁𬬻步，疑有神司玉蘂花。说与子孙须记取，此翁赖有此传家。
长君三岁觉衰残，当子之年乞退闲。兄已荷锄为老圃，弟方负笈上春官。轻红入谱因人重，淡墨遗贤岂命悭。欧九玉堂在天上，不如杜二草堂安。
跖富回贫赋予偏，有司之者勿尤天。不争贵幸铜山铸，专筭书生纸裹钱。仅有玉川数间屋，素无鲁望百弓田。荒村牢落稀还往，傥肯重登入剡船。
免呼鉴义与尚书，师卸金栏我珮鱼。扈豹尾车侬老矣，升狮子座者谁欤。草鞋曾遍三千界，雪顶今皆八十余。台岭壶山隔修阻，可无一字问何如。
似椰内贮杯中物，非曲谁𥬠瓮面春。百粤姻盟常主约，三彭谗舌竟无神。浪云软饱元枵腹，暂借酡颜戏写真。此遣两行红袖去，锦潮亭下草如茵。
小时玉雪二尊怜，两字眉间点缀鲜。尚记嬉游佩觿日，安知荏苒钓璜年。渡辽难以偏师从，归鲁犹将旧学传。自古乡先祭于社，不须辛苦上凌烟。
丛林老宿川无准，不钓纤鳞钓大鱼。抱佛脚多同学者，得吾髓有几人欤。难呼兜率谈宗旨，且问狐山乞绪余。自笑余文无用处，热瞒俗眼说真如。
十载三边惯辙环，来得书得报平安。谓宜图画凌烟上，犹自翺游陇蜀间。画策功多宁论赏，封侯事在且加餐。传闻玉帐先禽辟，定有新铭刻剑关。
匹马单枪去复还，天生此士济时艰。如何方奏淮夷雅，又遣行歌蜀道难。兜刺史谁修废庙，汉将军尚有荒坛。会当露布西陲捷，师拥斋旄客换班。
曾陪朵殿燕天基，辜负先皇不世知。二客穿傍垂汉史，三良临穴见秦诗。犬鸡拔宅难飞举，雀鼠贪生愧暮迟。回首修门悲复喜，大明继照出咸池。
热官不拜意何如，诏改冬卿眷礼殊。保晚节香似公少，问今日愈造朝无。儒绅易以黄金带，宫锦加诸白布襦。直待铺张太平了，却寻北阜与东湖。
不但持荷班法从，兼闻视草属鸿儒。迩英两讲烦箴砭，文德三麻待播敷。即日载赓虞帝作，几时重入洛英图。诸公若问樗庵叟，岁晚偏盲又夹扶。
空花瞥过似浮荣，海水难湔是恶名。功比禹轲真学者，罪浮桀纣亦书生。国师族覆惭家训，太尉朝危悔宦情。束起陈编呼伯雅，胸中磊磈暂浇平。
病叟懒亲灯久矣，得君贽卷阖还开。专心致意刻成楮，有胆通身占断梅。中的孟云非尔力，钻坚颜叹竭吾才。旧时奇字今忘却，不是无人载酒来。
蚤穿草履行求友，晚闭柴荆病绝交。古德皆曾经棒喝，今人不肯事推敲。吟千万首等蛩响，续三百篇无凤胶。霍地鬓毛如雪色，少年岁月莫轻抛。
书卷交疏觉昼长，田园收薄值年荒。老而用事独毛颖，何以觧忧惟杜康。赐帛恩深优故老，催租人至败重阳。西风烂熳开蓉菊，不管先生两鬓霜。
儒林巨擘竹溪公，来憩棠阴访老农。刘子前身汉中垒，李侯今代柳南宫。约灵澈共游林下，爱涅槃常坐塔中。莫把两贤侪一叟，弹冠不与挂冠同。
三儒夜话俱忘寝，户外纵横卧仆夫。椰腹拈来即书簏，芋头煨熟当行厨。谪仙岂是无诗种，处士相传有句图。师服何曾能把笔，短章吟就改还涂。
二妙相从寂寞滨，山灵怪有此嘉宾。作桑下梦才三宿，比橘中翁少一人。剪截锦机输子巧，分张宝藏拔予贫。临歧但祝俱黄发，莫把华簪换角巾。
不上岩来四十年，高僧灭度我皤然。归葱岭路止只履，访草庵基无一椽。狂欲片帆浮巨浸，老扶双拐到危巅。谁人肯伴黄师伯，何不旁边著两禅。
恰似病沙门退院，又如老禅录归农。素无才调宴三阁，不愿歌词传六宫。万首漏名宗派农，百年占籍醉乡中。暮龄喜共樵夫语，懒与诸儒论异同。
乞骸不作凝香守，掩鼻难随逐臭夫。牛角书堪教村学，鱼羹饭胜食堂厨。门无喜鹊传朝报，笥有悬鹑拆海图。常敬渊明归去早，村翁晚始觉迷涂。
未能葱岭从初祖，也不蓬莱访洞宾。煎凤髓须还此老，执牛耳更属何人。笈储丹药堤防病，案设图书粉饰贫。老觉为僧差省事，韩公何必强冠巾。
不喜苏君师鬼谷，宁从许子学神农。衰残犹有忠存阙，老丑应无妒入宫。贪汉惊鱼悬饵下，痴人饿虱处裈中。两翁勘破真堪笑，自古英雄见略同。
暂系金狨陪法从，长骑秧马杂耕夫。今红琥珀来村店，昔紫驼峰出御厨。阙里尚延瞽师冕，法筵谁起躄浮图。莫欺残秃毛锥子，几度曾将敕尾涂。
交疏认鹿为山友，客少呼猿作野宾。藏手泽书惭忝祖，食躬耕粟耻求人。腹无点墨宁非懒，腰有重金未是贫。已把朝冠挂神武，终身一幅华阳巾。
不复鬭鸡随恶少，尚能叱犊慕良农。来熏忆屡赓凉殿，出昼难重见雪宫。老伴辕南并𬨎北，小孙膝上或车中。自怜孤学无人助，从汉诸儒与党同。
白公自号老居士，疏傅史称贤大夫。脍鲫不妨留客饮，擘麟何必享天厨。清池澡沐端溪石，素壁彰施洛社图。帝赐后村奎画在，作堂安用扁青涂。
丁宁僮可沽佳酒，戒饬阍毋纳恶宾。种杞菊非求饱者，思莼菜是见几人。食甘鲊饭安排易，出驾鸡栖受用贫。却笑曹瞒遗令侈，黔娄殓不待衣巾。
视草呼来犹殿上，采薇归去忽山阿。重笺饮渭观濠义，曾和横汾过沛歌。乞岛一联余思涩，方丕十倍子才多。白头辜负龙泉老，拙咏安能继庾何。
从来粪土轻胡赵，晚视渠侬直唯阿。时与客联烘虱句，断无人听饭牛歌。挂冠耄及收身晚，赐扇恩深取数多。周易鲁论俱束合，免教后世罪王何。
依本文章趁韵诗，暮年深不愿人知。退闲时有宾留刺，挛痹难为长折枝。蚓窍声微羞入社，鸦涂札恶懒临池。僧谈石竺山幽胜，拟执馿鞭挟册随。
高虚早被方心误，老退差贤曲学阿。私谥勿烦礼官议，自诗堪付挽郎歌。无衾覆首留名远，有锸随身觉事多。典午诸人空旷达，其如未了死生何。
曾课山间种艺诗，自犹不记更谁知。岂无鼠盗食新笋，曾有凤来栖老枝。未敢名为真福地，便应唤做小仇池。篮舆祇合村夫举，儿子门生负笈随。
汉末名臣推北海，邺中才子逊东阿。老勤未辍吾伊读，烂醉时为尔汝歌。一滴何妨卢行少，五车安重惠施多。客来问话巴巴说，君不回头可奈何。
删后元来尽有诗，此言莫遣邵程知。匹如东土生三叶，横向西江出一枝。俚曲俗方尊郢市，古音今少奏咸池。谁云老子无呵导，塘上蛙声鼓吹随。
溪边紫气半空浮，父老携杖看故侯。叔夜相思曾命驾，子猷一返少来舟。煨残僧芋平分吃，说道天花烂漫休。村叟安能留此客，地行仙偶出山游。
驻颜元不待丹砂，筋力浑如昔建牙。剥尽皮毛真理窟，分些膏馥与儒家。苦吟寒谷应生黍，罢讲诸天亦雨花。自笑一生迷传注，傥容北面学南华。
珍重山翁别病翁，归鞍欲发苦留侬。万言君视犹杯水，一镞吾难直箭锋。缩手可怜今落莫，攀髯未报昔遭逢。衰迟只愿低头拜，蛟变为龙愈亦从。
冥搜藻思殊精炼，细读蓬心稍豁开。我窃高年惭绿竹，君持半偈试黄梅。肯为唐季小家数，须做僧中大辨材。吸尽鱼龙虾蟹子，不妨一蹴至如来。
精思巧斲诗家事，缪敬阳尊市道交。杜说新诗犹费改，韩评推字不如敲。衣传曾饮先师乳，弦绝今无异域胶。欲引蔺卿怀内璧，吾贫未免以砖抛。
早钦世德如龙虎，晚挹英标亦凤麟。重濬陂塘今长古，不私风月肯分人。衮衣国既归真宰，珠履君应作上宾。洛社诸贤问村叟，暮年已饰太丘巾。
福唐少尹平生友，函送王孙一卷诗。始信人间有龙种，又疑天上下麟儿。月须玉斧修成后，仙待金丹炼熟时。不是樗翁心有窍，镜中添雪到须眉。
芹泮人人陶圣化，花封处处置师儒。遥知避席来听讲，犹胜开门自授徒。官比郑虔尤冷甚，士如赵德岂今无。朝家调守方刓印，且可相依县大夫。
窗无童子窥桃熟，坐有骚人颂橘嘉。触氏不来争左角，颜渊亦只住西家。罗张门巷求吾乐，锦裹山林笑彼夸。红绿千株皆手种，绝胜人看担头花。
岁计无余逢谷贵，晚餐有味觉蔬嘉。赊邻人酒堪留客，藏善和书尚满家。稍喜熊儿理精熟，常嫌犬子赋虚夸。鲁论新义何时毕，相约溪头共看花。
贫士莫难乐不改，圣人固以遁为嘉。宁披龙具去耕野，奚事鹤书来起家。古有逸民逃举选，今无烈士矫贪夸。鬳翁晨遣诗筒至，昨夜寒灯屡结花。
郎陵后嗣尤推彧，太傅诸孙最数嘉。之子固无惭尔祖，此翁所望大吾家。夺标羞与儿童竞，佩印才堪妾妇夸。案上菖蒲勤洗沐，灵苗见说有时花。
退处侬甘身寂寞，进为渠值世休嘉。劬书不似八十老，输税常为第一家。沙盘卦街敲鼓卖，村醅退店揭旗夸。千林岁暮俱黄落，梅向其间独放花。
瘦马虺𬯎已卸鞯，纵鞭其后不能前。才非应氏惭三入，齿较杨雄长十年。发老病余偏种种，腹空虚甚谩便便。故人过矣相称誉，敢挹衰残望昔贤。
汉家募击匈奴者，此士如何未见收。闻说将军能揖客，安知定远不封侯。羊肠九折谁云险，骏骨千金岂易酬。自古荐扬繇幕府，送君去谒大参谋。
生在重华内禅前，红颜倏忽变霜颠。吾虽后辈识前辈，彼以小年疑大年。殇子几曾知寿夭，死人安可语神仙。何须求入耆英社，作老农夫也自贤。
贫汉殉财夸死权，世间廉退者差贤。高门炙手今罗雀，废冢枯髅昔珥蝉。薄糁藜羹诳雷腹，旋蒙絮帽暖霜颠。时人莫笑侬寒俭，自古臞儒近列仙。
蝉噪螀啼众窍号，岂知今代有诗豪。谐如帝所闻天乐，壮似胥江看雪涛。险韵森严压皮陆，短章高雅逼韦陶。老夫欲反樊川序，长吉安能仆命骚。
明主虚怀相受言，苛留不住去翩然。久无疏傅还乡事，始觉甘槃遁野贤。真个浮云轻富贵，元来平地有神仙。两翁到老相追逐，君驾青牛我执鞭。
仗下鸣曾惊众听，省中语不愿人传。骚留屈子芳菲在，史视胡公粪土然。士到后凋方见节，世除勇退别无仙。遥知洛下诸君子，应笑侬诗老放颠。
茶梅有意如相伴，梨枣无根未易栽。稍喜冻逢春渐解，不堪老挟病俱来。久扃北户寒稀出，已落南枝暖再开。忘却玉堂供帖子，牛栏西畔觅诗回。
久辞两禁归民伍，遥想群仙谒帝居。少有人临雀罗者，未知谁饮兽樽欤。向来不晓京房易，老去粗通泛胜书。懊恼西畴春事动，渐难为国荷犂锄。
屋角微闻哢晓禽，起煨榾柮旋冠簪。莱衣儿老长相守，椒酒翁衰且少斟。浮世事浑忘记了，暮年诗转用功深。双桃忽放花如锦，勾引先生策杖寻。
世论喧啾众窍鸣，先贤于此极持平。坡称淳父文经世，沂惜希文谏近名。向去史书将有考，由来公议最无情。我衰君壮飞潜判，何日重寻洛社盟。
君于场屋素称雄，非止原夫一技工。贯虱心推白社族，执牛耳属紫薇公。乌衣子弟如康乐，绛帐先生得马融。看得龙飞第一榜，联翩奏赋冠南宫。
乾淳门户芳菲歇，尚喜兰芽接续开。不学老刘看花去，又牵小阮入林来。汝贤能宝郑公笏，吾耄难燃内史灰。天目侍郎今水镜，不妨长榜注官回。
朝回暖律变严冬，应念闽风与蜀同。丛棘冤皆为洗雪，发棠惠遍及饥穷。冰寒吏胆照天烛，泉涌诗肠饮涧虹。帝遣二星临七聚，不妨击壤和元丰。
渭树江云春复冬，安知今夕一尊同。放还颇有诗招隠，饿死断无文送穷。笑我垂车老骑犊，喜公下马气如虹。暮年未敢忘忧国，白发丹心每愿丰。
旨蓄元无可御冬，薄醪欣与故人同。蜀珍乃肯临闽聚，韩富何尝笑孟穷。旧事回头梦中蝶，浮荣过眼雨余虹。惟公出处关时运，堪谷年荒玉岁丰。
新岁凝严过旧冬，微和初扇八州同。固知使者获五福，应念天民先四穷。政召嘉祥平地雪，诗腾光怪亘天虹。祝公相业追元祐，二虏来王九扈丰。
身叠三绵凛似冬，老农不与壮丁同。饮泉吏鲜能清白，濒海民多有赤穷。晴雨幽人曾候鹳，水风闽囝亦占虹。汉家非有公私积，亨大毋庸说豫丰。
世吏宽严若夏冬，欲安欲富此情同。楮先生贱难扶起，桑大夫生计亦穷。渐喜青规舒化日，更烦绛气导晴虹。若教子骏星常照，荒札从今可阜丰。
作雨宾春雪饯冬，田家休戚使家同。鱼非人所当加察，马与民皆不可穷。政尔和风并暖日，管他雌霓更雄虹。耿侯非祖荆舒者，预创常平备歉丰。
百禽久已蛰于冬，春暖喧啾各不同。壶少提沽村店静，袴无脱著小家穷。山翁吟窍黄泥蚓，阁老毫端白昼虹。社饮今年多醒者，豚肩掩豆不能丰。
向来文史足三冬，今与樵儿牧竖同。旧领木天良不恶，新加菜地未为穷。笔精公有词批凤，瓶罄吾无酒灌虹。老思迟于寒谷黍，更烦邹律为吹丰。
公似长松特秀冬，青蒿安敢与松同。高于岱顶谁曾览，远若河源未易穷。历块岂无追电骏，步虚疑有架天虹。吾诗直犹砖抛耳，载宝而归所得丰。
古尊德齿贱功名，叔季徒知外物荣。直把舆台烦绛老，绝无几杖赐樊英。旄期宜序于乡饮，诗兴尤浓似宦情。闻说淹中方起𫈵，诏书行致鲁诸生。
闹处掉头挥手去，定中惟影与形俱。幼而好赋同侪少，老矣劬书独学孤。后殿君如傲霜菊，早衰吾似望秋蒲。痴人多恋黄粱梦，不信先生梦也无。
宿昔髫年忽旄期，登临筋力尚支持。酒肠无恙重开禁，药性皆谙懒问医。夜漏犹披灯下卷，春风不染镜中丝。销磨未尽惟吟癖，锻了新诗改旧诗。
历历晓风传庙鼓，曈曈霁日上窗纱。孙同鱼队忙观社，翁入鸡窠且守家。已是湿灰并槁木，不知榆火与杨花。燔山无觅之推处，谁道斯人羡四蛇。
古来禁火惟汾晋，今遍天涯海角然。一老家才有黔突，五侯第各起青烟。绝谀墓笔方无愧，比乞墦人岂不贤。独恨海棠吹打尽，枝头粉泪湿红绵。
无复戴花能起舞，有时逢曲尚流涎。年龄绛县老人长，交友青州从事贤。司业送钱真爱我，侍郎取榼亦欣然。吾诗浅易聊陶写，不似渊明述酒篇。
遁翁精舍久荒凉，君去应先炷瓣香。畴昔二难贤可并，即今一个弱堪伤。时平多有农耕野，官好浑无卒下乡。莫作寻常黄绶看，子真向亦尉南昌。
簪笔西清惭德薄，角巾东路喜身轻。不烦左辖诵新句，时有老婆呼小名。乍可戴花筵上舞，安能扶杖省中行。过门蓦有相看者，向道先生病宿酲。
传来两个诗翁像，吾制冠裳略放他。华似庄农加盛服，清于朝士赐香罗。儒衣曾有髠钳者，公衮其如跋疐何。皂缘黄紽安且吉，不妨藉草更眠莎。
晚持汉藁愧衰迟，先帝恩深解絷维。貂映虽无华冕贵，鹑悬差胜缊袍时。笥藏尚喜衣裳在，械系方知剑履危。画向古贤颜子里，儿童却问此翁谁。
过去生中一念差，强扶衰朽践清华。出灵芝殿浑忘却，入大槐宫岂梦耶。不记省中红芍药，曾看天上碧桃花。而今送老荒村里，且向溪边间麦麻。
武皇好赋网群英，犹记龙颜赏墨卿。白玉牒中曾有草，碧纱笼里本无名。唐诗卒使张穷瞎，国语能令左失明。老子一生嗜章句，故应天罚遣偏盲。
时有吟哦搔雪鬓，别无主掌系冰衔。宁归南亩称三老，怕守东华趁六参。跌荡已将经束阁，跏趺聊与佛同龛。向来麈柄高悬起，旧事何人共可谈。
衡门忽有满堂宾，皆诧瞿聃抱送麟。懒作柳边退朝客，宁为花下弄孙人。小年置膝尤钟爱，晚岁含饴当食珍。吾万卷书将付汝，胜如制诰水银银。
聊为汤餠会亲宾，岂敢夸张堕地麟。汝若上扳曾大父，翁堪下见我先人。善和书即传家宝，儒行篇方聘席珍。莫遣父兄被嗤笑，金根谬改作金银。
仲氏联芳比酥酪，长君独冷饱虀咸。五升日籴尤清苦，一枕风来且黑甜。儒馆谁怜郑公老，颍川空说许丞廉。朔斋平昔知心者，细读新铭笔力严。
虽则凝香无几日，攽条下教得民和。迎来境内风谣美，仙去城中巷哭多。应似柳侯驱疠鬼，又疑包老作阎罗。眼看青史常如此，命制于天可奈何。
还笏归为负耒农，清谈常许奉从容。刍荛孰肯来询汝，薤水吾无可语公。怀惠俱垂岘碑泪，旌廉合有寝丘封。莆人谩课招魂些，应伴迂斋返甬东。
忽有尺书来委巷，断无半颗奉权门。且为锦荔支联句，不记金莲烛代言。颇羡彩毫摛老作，未应丹实减初元。明年倍熟平分吃，畅杀兹溪与后村。
我已归寻乌石路，人谁肯顾雀罗门。荔三百颗犹能啖，椿八千秋不足言。唐贡华清劳岁岁，宋蠲驿置惠元元。客询老子休粮诀，丹实漫山更满村。
方奉手笺贻绿醑，忽通鼻观类黄虀。自怜徐邈时中酒，多谢微生更乞酰。未敢啐空杯面蚁，却愁舞杀瓮中鸡。相君五斗安能吸，但嗅新醅醉似泥。
贵重元身外物轻，荐书怂恿入都城。金闺得路通初籍，玉座临轩再唱名。岩邑古人难锦制，长官叔世少琴声。今皇取法乾淳帝，峩豸多由此陟明。
宿昔银鞍狨覆鞯，今骑秧马垦荒田。学神仙者丹多坏，立事功人传少全。谁管灵均初度日，都忘弥勒下生年。新皇早晚开宣室，定有英才对席前。
暮年量减怯杯深，客饷村醪且浅斟。衰惰仅存已残锦，清贫安得未挥金。朱弦有味余三叹，丹扆无阶献六箴。留取平生一筇竹，约公遍访大丛林。
刬骑犊子不施鞯，老退犹堪学力田。疏大夫金虽已散，蔺相如璧偶然全。黄河水有曾清日，白发人无再少年。许大乾坤愁塞满，觅无愁处只樽前。
世味浇漓酒趣深，对花无客亦孤斟。饥来肯羡乞墦食，贫杀不贪谀墓金。耄齿未妨师抑戒，高谭何似守规箴。吾今会得逍遥义，懒访曹溪问少林。
断无小妾坐金鞯，且伴诸孙垦纸田。天子尤尊方外者，少陵盛说饮中仙。宫花毕竟非真色，朝菌安知有大年。牧竖和声侬倡首，管他王后与卢前。
岁晚文园渴疾深，相瞻北斗不堪斟。幸无封禅书留藁，岂有长门赋卖金。它日友人定郊谥，当时酒客诵雄箴。箕山未是逃名地，何处人间有密林。
冥搜险韵搅枯肠，音义时乎取断章。吾窭仅能茅破屋，君材真可栋明堂。居然挺挺过苍柏，胜似萧萧种白杨。识草木名须博览，夜窗灯火恰新凉。
白也诗高有别肠，弃余分与老知章。邓林木大堪支厦，谢砌兰佳况肯堂。何必三年犹刻楮，便教百步亦穿杨。咸淳天子开文治，定起君赓殿阁凉。
少日思乘博望槎，中年归种邵平瓜。力辞骠骑安祠廪，因忤弘羊失使华。互市贾胡共香火，专城战地再桑麻。可怜送老茅山观，空费君王拊髀嗟。
何待台倾曲沼平，昨朝户牖上丹青。寒花自拆侍中圃，劫火犹存太祝厅。托绍遗言那忍负，哭怜哀挽不堪听。空令雪鬓龙钟叟，秉笔来书宰上铭。
市朝无处避喧啾，思驾飞车事远游。古志曾云寿多辱，前贤亦说耄宜休。愈诃彼佛为夷鬼，跖骂吾师作盗丘。安得海波都变酒，洗空开辟以来愁。
虽有隆干手泽传，空疏岂敢望谈迁。春秋笔绝经谁续，光岳气分材少全。老去汗颜惭巧斲，向来执手付遗编。文名史学都休矣，追诵尧言一泫然。
商山昔有卑辞召，傅野今无审象求。世态众狙更喜怒，市声百鸟各喧啾。力耕且趁农东作，懒出难陪知北游。九万里天浑是月，夜深无伴独登楼。
老子归来作么生，扫空诸有觉身轻。触蛮大战两蜗角，甫白相酬二鸟鸣。煨芋僧高曾约话，负苓者黠不传名。世间无过村田乐，莫怪庞公懒入城。
起瞻宇宙尚阴霾，杖策篱东一散怀。发少可堪乌帽落，樽空凝望白衣来。插萸兄弟悲终鲜，把菊先生唤不回。犹倚栏杆搔雪鬓，老无脚力更登台。
不比尧夫新悦泽，依然迂叟旧清羸。末年先帝攀髯恨，几处遗民堕泪碑。上自易名真独断，史当立传要雄辞。道山堂上分襟句，岂料今为绝笔诗。
清德在人如皦日，荣名加我等浮云。漫张赞下青凉伞，不改辽东白布裙。老惜平生惟此友，吾虽后死愧斯文。昔贤千里怀鸡絮，安得陈之董相坟。
端平元禩王正月，我与公同被特招。甲午英游小元祐，庚申景运再陈桥。可怜转枕成春梦，犹忆联鞍趁早朝。若见西山询学子，为言衰鬓雪萧萧。
入诲诸生方乐育，出为少尹忽高翔。登临庾月平分处，唯诺侁星一点傍。署尾冰厅虽寂寂，瞻前铁壁正堂堂。自怜老病诗情减，纵寄茶来不合尝。
旋入洛中新保社，稍增汾曲旧田庐。市朝幸免髠钳我，尸祝何烦俎豆予。静看芭蕉身不实，健忘椰子腹无书。故人远致郫筒饷，待约邻翁共破除。
忆携束书来京师，洛下诸贤颇见推。当日难为元方弟，何处闻有蔡克儿。晚节免羞彦回面，后生愿识李邕眉。五陵年少欺衰飒，不见田光盛壮时。
向来乐此不为疲，太息龙钟迫耄期。鼓未挝三先就睡，书才数叶已停披。护篝妾喜烘衣晏，拂袖宾嗔倒屣迟。一事切身犹自力，扶衰抱瓮灌园葵。
向来涉笔赋长杨，辱赐天家七宝床。黄吻少年评宿士，白头宫女说先皇。走章台马曾游冶，攀鼎湖龙竟渺茫。纵使老婆强搽抹，安能更复入时妆。
瀛洲学士风流远，中叶唐惭贞观唐。灵武拾遗晚羁旅，开元供奉老佯狂。戏苕翡翠非伦拟，撼树蚍蜉不揣量。赖有元和韩十八，骑麟被发共翺翔。
览镜无方染白髭，垂车有疏叩丹墀。故将军老班师后，村校书贫散学时。百岁电光俄变灭，一场春梦莫寻思。篱边尚有开残菊，乱插乌巾策杖嬉。
少携一筇遍行脚，老苫把茅聊盖头。事十八九不如意，身百千亿皆有愁。彼埋高冢柏下卧，此驾小车花外游。犹恨俗人知去处，近城林樾未深幽。
口惟两齿鬓双皤，百计无如耄及何。少壮未尝参姹女，衰残始欲养黄婆。原鸰逝去床谁对，辽鹤归来冢渐多。客笑侬诗真滞货，太平典册要声和。
曾批龙鳞捋虎须，君恩天大偶全躯。入华胥国浑成梦，移太行山得许愚。无剑拄颐但樵服，有衾覆首胜珠襦。他时只著深衣去，不必防闲发冢儒。
封高四尺宁从险，穴锢三泉岂不愚。客过唐陵悲石马，盗穿秦冢得金凫。蛩吟不必人歌挽，鸡絮那无客吊孤。自作铭诗差实录，免教人谤退之谀。
跳丸屋角去如驰，蠹简窗间卷复披。元老岂无挥玉麈，大儒曾有奋金椎。钓牵鳌极灵根动，斧入牛山杰木衰。白首腐生多感慨，愁来时以酒浇之。
牛屋方将同扣角，渔矶亦拟共披蓑。即今耆旧多凋谢，从古文章要琢磨。一老少曾闻正始，六人五已相元和。白头赖有溪翁伴，颇怪高轩不我过。
秋来日日候双凫，霍地光阴迫岁除。古有客过雄寂寞，今无人问白何如。苏先自说饥餐面，蒙叟曾嗤舐得车。纵使村翁穷到骨，岂无薄醴与枯鱼。
盛名岂敢侪三俊，痛饮犹堪入八仙。屈指淳熙遗老少，到头元祐几人全。松为明误夭千岁，薰与莸并臭十年。立传臣僚宜自爱，追怀此语一凄然。
童蒙颇慕舞雩乐，老病犹参立雪碑。愧我高年成后殿，输他半夜得单传。著书有子诠中说，覆瓿无人守太玄。董薛程仇皆已矣，萤窗谁共辑遗编。
五言徽外弹声古，一点眉间喜色浓。去莠莆田成沃壤，种花寒地亦春风。民怀惠爱祠乡祀，上奋英明即墨封。不比寻常折杨柳，君侯髦士我衰翁。
辇路曾联花底辔，钓矶共著雪中蓑。璧瑕自是难为掩，言玷谁云不可磨。烦锦绣肠施月斧，洗筝笛耳听云和。两翁弄此穷生活，户外浑无客屦过。
经旬积潦慵扶杖，拂晓新晴喜晒蓑。掣电光阴难把玩，浮云富贵易消磨。蜗牛庐只依通德，虫蠹书犹在善和。除是鬳翁名父子，别无好事者经过。
矍铄翁徒夸被甲，玄真子自爱衣蓑。昏花安得金篦刮，荒落犹将铁砚磨。雄思湛深空自好，郊鸣寒苦几时和。木鱼差异炎凉者，不鄙柴门夜夜过。
宾戏两翁迂阔甚，金章换得笠并蓑。君从老艾传衣钵，仆似元城耐捣磨。岁晚石交惟竹伴，古来鼎味待梅和。冻泥滑滑村居僻，今雨无人肯见过。
不羡上公被雉衮，宁为野老著牛蓑。素无文思加衰竭，薄有时名合折磨。幸老舍人工润色，逢新天子建中和。子来犹自商歌在，旧友何须裹饭过。
尽卸丝鞭并席帽，全装雨笠与烟蓑。国南秦畤坛方筑，塞北燕然石未磨。本草书难寿炎帝，长绳系不住羲和。回仙郎在人间世，万一飘然袖剑过。
趁潮生处先抛网，卧月明中不脱蓑。晚学铜人缄不语，早知铁汉钝难磨。嗫嚅吾欲多长庆，钩画君真逼永和。自剔灯花看吟草，夜阑不觉晓牌过。
客怪村翁老犹健，我知造物有乘除。曾看鲸海鹏天了，岂比蜂窝蚁垤如。旧敬尊公维北斗，今为后学指南车。此生只合熏班马，掩鼻人间等鲍鱼。
薄有鸡豚趁墟市，寂无鸟雀下阶除。疾驰轻骑衔枚至，兴尽扁舟激箭如。我老幻身聊据槁，君豪诗骨可专车。吾闻海上鲸堪脍，沮洳何缘有大鱼。
百家众体皆融液，一字陈言亦铲除。陋矣小巫步神禹，譬之大战获侨如。子行给子尚方札，吾自乘吾下泽车。本是腐儒非磊落，莫嫌窗下注虫鱼。
困拈架上书苏醒，愁倩杯中物破除。子美所称惟白也，仲尼自谓不回如。食才藜糁宁无肉，行以筇枝可当车。圣世未尝违物性，飞潜初不间鸢鱼。
人见休官欺冷落，天将高寿准迁除。镊千茎雪形容变，卸一条冰涕唾如。病怕执绥升玉辂，老难垂耳服盐车。身闲绝喜无拘束，巢鹤终胜似釜鱼。
郁郁葱葱初抱送，惊惊怕怕永销除。子瞻要待啼时看，介甫曾夸画不如。先敞高门容驷马，旋闻别馆戏羊车。中庸诗礼牢扃𫔎，他日亲传伋与鱼。
诞育文章家可贺，轩渠烦恼障皆除。霜蹄堕地能行矣，玉树临风必皎如。群纪伴翁入图画，俨佟为我御巾车。客中往往烦厨传，倘许携将酒与鱼。
玉雪面俄成丑老，琅玕腹未尽呈披。只今众女各施粉，自古十夫能挽椎。岂有进贤冠绘像，亦无灵寿杖扶衰。俚辞闻早安排了，未必他人识牧之。
人夸晚节犹鲜健，谁信朝华已谢披。空有朵云盈箧笥，竟无片雪上钳椎。槁枯毋怪芳菲歇，退惰常因血气衰。自叹龙钟真髦矣，不如茗艼一中之。
包羞羊借皋比盖，饰貌狙将衮服披。妾去绿衣裳以曲，佗乘黄屋髻犹椎。方开元际唐风盛，自建安来汉道衰。举世纷纷学姚贾，老夫持此欲安之。
古柏每经寒耸秀，朝花不待夕离披。举扬壹似德山棒，摧拉过于力士椎。化鹤仙归见孙老，感麟翁泣叹吾衰。楚狂难和薰风句，聊自歌之舞蹈之。
乡井公评推内则，掖垣铭笔写徽音。不烦陶子羞蚶鲊，肯与黔娄共布衾。三语未酬将母志，九原无负托孙心。樗翁阅世头如雪，二纪前曾挽藁砧。
内辞狨橐外菟符，巾褐萧然一老儒。床上乱书眠当枕，卷中警句摘为图。雨寒裹饭故人少，雪夜扁舟今世无。惟有徐君真好事，高轩肯自福之莆。
博览彊通千载事，冥搜谬用一生心。乾坤劫数有成毁，风月性情无古今。君似得吾之骨髓，俗方求我以声音。若非生处殊闽浙，把臂相邀共入林。
残生恰似道傍樗，匠斧樵柯免剪除。撚我几须安个字，见君一面胜千书。贫家仅有鸡为黍，贵客相过翠织裾。稚子不知新社友，却询座上者谁欤。
品题经二紫薇公，携袖中诗访老农。远祖似曾为藏史，前身莫便是淳风。自怜槁木灰生意，绝怕菱花照丑容。但愿海乡鱼稻熟，耄夫不复问穷通。
千林黄落涧冰坚，应是江湖作雪天。偶有客过居士室，绝无人识孝廉船。绣衣二使交章荐，黄册诸郎律赋传。莫向明时嗟不遇，乃翁穮蔉子逢年。
偶然倾盖欣初识，蓦地分襟惜久暌。太末谩称三语掾，上林未借一枝栖。空烦樗叟招魂些，赖有薇郎积善题。他日广文燎黄诰，原头鹤表与云齐。
畏跌始知筇有力，怯寒常以衲蒙头。诗名吾不如公干，清兴君何减子猷。林下方将分半席，江边作么返扁舟。骚坛尚有阳岩在，岂必担簦更远求。
乍可破琴栖剡曲，谁能抱瑟立齐门。昔赓太液池新咏，今叹灵光殿独存。摩诘不烦人问疾，巫咸难为帝招魂。老农无复供春帖，题遍南村与北村。
华裾乃肯访衰翁，何德烦君贽一通。百尺楼真广陵后，千岩宅在鲁家东。句中有眼参方见，删后无诗论未公。年少分阴且惜取，老夫不觉已头童。
一琴不鼓携归浙，六辔如丝送入闽。魁杰西州今有汝，典司南库岂无人。牙筹何足烦名胜，厘席方将问鬼神。公干仲宣从此别，远书莫惜寄漳滨。
阃外于今有虎臣，孰云立国靠江神。后车鸡塞勒铭客，前席龙山落帽人。此去青油烦檄笔，向来赤壁要纶巾。遥知崔颢题诗处，暇日登楼与拂尘。
老禅和筑退居庵，识路何须待指南。野叟得年今九九，星翁布算更三三。有诗入梦撩灵运，无藁藏山愧史谈。愚智同归一抔土，管他后世传非聃。
先皇亲为扁溪庵，奎画煌煌阳世南。多病安知年望九，归耕何幸岁登三。新诗有弟聊相属，前事无人与共谈。作饮中仙殊不恶，何须苦淡学瞿聃。
了无杰句似平庵，谩有高年企渭南。铁汉堂堂才望八，铜人嘿嘿久缄三。曾传鸿宝枕中诀，厌听狙丘稷下谈。画史貌予殊不似，清臞安得耳如聃。
辞大丛林卓小庵，岂知捷径在终南。狂歌不晓花十八，饿死休贪芧四三。汉有子云尤苦思，晋惟逸少不清谈。君看尼父生知者，问了苌弘又问聃。
岁晚归休老学庵，敢嗟白首滞周南。在廷不欠秃翁一，开径宁无益友三。地岂长房之可缩，天非邹衍所能谈。桓郎狭小胶师说，未必雄书远过聃。
是处皆堪结草庵，宁论塞北与江南。上林远赋讽才一，光范门书献至三。麟获鲁西终圣笔，马浮江左坐玄谈。古书疑信常相半，何必深疑御寇聃。
临池苫盖钓鱼庵，却笑温生起水南。林下休官谁见一，岁寒取友不过三。点黄岂有眉间喜，坚白都无舌本谈。柱下首阳孰工拙，东方元未识夷聃。
无住先生独住庵，得朋犹冀自西南。丹心事国忠无二，白首尊师谊在三。诗少古风惟近体，学惭实践谩虚谈。退之未离乎儒者，坐井观天错议聃。
把茅容膝强名庵，宜夏宜冬户向南。雪厄黄精饥杜二，花欺白发笑陈三。尔侬柏下已骨朽，此老橘中犹手谈。惟有子长赞深远，诸家类以浅求聃。
春困齁齁卧蝶庵，欠伸跳出大槐南。漂摇不借乌栖一，迂拙羞营狡窟三。投辖孟公方痛饮，惊筵焦遂勿高谈。谷神若果能无死，秦失何由却吊聃。
懒访半山云顶庵，且撑一叶泛溪南。花间渐觉同游少，桑下何曾作宿三。古有刘伶呼不醒，今无卫玠共谁谈。五千言是家人语，长笑诸家误注聃。
素昧清真与顺庵，偶然爱唱望江南。世因玉佩轻秦七，天把蓑衣贵谢三。郢可忧虞成永叹，汉方隆盛勿多谈。古今大瞻惟蒙叟，不但诬丘又谤聃。
家住武夷精舍边，若非悟道必逢仙。不为宰相浑闲事，只作名医也自贤。羞与市争伯休价，尽教人负宋清钱。幔亭泉石应如故，安得相从刺钓船。
不消负笈趁槐黄，解褐惟于孔庙堂。士子堵墙观矍圃，公卿搢笏诵阿房。里中巨擘推吾子，阙下诸生有此郎。鹤发慈亲倚门待，锦标夺得早还乡。
慧灯溥照人幽隠，心秤能权物重轻。士子比之常相国，吏民道是蔡端明。来时稻蟹非常熟，去日琴龟作伴行。安得四方皆结辈，苍黔开眼看升平。
十行礼促归荷橐，五朵云飞堕草庐。西北战尘锋锐甚，东南民力磬悬如。帝开宣室初前席，公忆康山旧读书。问讯少君无恙否，衰残久不奉双鱼。
多识名公与巨卿，也携贽卷到柴荆。神巫未易觇壶子，太卜安能筮屈平。且喜天纲家有种，不忧日者传无名。村翁耄矣诗全退，同社诸人各善鸣。
君于外物一毫轻，七聚争看锦昼行。昔苦缿筒无路达，今欣蜡烛照天明。潢池赤子思重活，青社饥民待再生。前哲贵分人以德，独清不若众皆清。
传闻君相奖清修，印节移来某水丘。范孟博非私奏劾，祁大夫不避亲雠。青黄未接宜开廪，红腐无多谩唱筹。事尚可为君努力，明时未好说归休。
椽笔雅宜挥制草，铁心未害赋梅花。紫薇阁老昔同省，乔木世臣今几家。犊鼻吾甘住南阮，狨鞍君合扈东华。明时简擢皆夔卨，不待还黄与坏麻。
赤帝虽然张火伞，素娥亦自涌冰轮。门无宾客临罗爵，庭有儿孙贺绂麟。晚节抽身还故里，他时留面见先人。星翁未解吾侪意，犹说君王猎渭滨。
绝漠犁庭功可喜，与天争鼎志堪悲。吠江帝剖为羓去，避地民劳若蚁移。河决固非束薪塞，厦倾欲以一绳维。英雄到了多遗恨，孺子林宗百世师。
骥子丰神水似清，晬盘拏了太憨生。语迟未识罢并囝，性慧过如姊与兄。顾我高明惭父祖，愿儿愚鲁至公卿。何时长大胜冠带，处处将车捉辔行。
皇朝尽却九州贡，闽荈犹先百草花。正焙头纲驰御府，斜封三印到山家。秘藏蔡录珍无价，快睹侁星远有华。纵使搜肠五千卷，安能视草更操麻。
我于中垒谱相通，君唤玄英作祖翁。每恨暮云一樽隔，暂欣夜雨对床同。为晨门黍谈清宿，留剡溪舟避逆风。众作纷纷鸣瓦釜，黄钟聊复鼓于宫。
汤熨兼旬尚未瘳，灾生盈满欲谁尤。禁中莲炬频宣锁，合上藜灯几校雠。回向真人并大士，变教师冕作离娄。何时眸子重清朗，短策随身处处游。
卷五红云一朵边，抽身偶在众贤先。鹤归乡倏三千岁，马老人酬八百钱。雅叹蒙蒙徒仰视，骚称皦皦者难全。殷勤寄谢文房友，愿未来生再结缘。
褚公真迹胜顽碑，曾向三茅快睹之。一自偏盲常面壁，甚贪小楷废临池。麤如太尉书姜字，俚若蒿师唱月诗。老去无词并恶札，感今怀昔不胜悲。
鸦叫方知日出东，起瞻宇宙尚朦胧。空花久已参诸老，岩电何须似阿戎。乍可一灯虚室白，绝胜千炬火城红。痴人苦爱清凉散，道是肝家热上攻。
炎官扇虐甚炰烹，忽听檐声病思清。白露降余天气肃，碧云合处暮愁生。一秋药裹相料理，百岁书窗几暗明。他日汗青无事业，惟诗犹可窃虚名。
间或击强非果弱，未尝束湿自然严。起惟吏畏三风训，先为民蠲再榷盐。时与青油宾唯诺，尤于白屋士劳谦。悬知铃阁清如水，瓜李虽微亦远嫌。
断机手自训三珠，彤史遗芳未必如。子贵面槐陪国论，母贤画荻课儿书。百官未讲回班礼，千乘空多送葬车。曾忝枢庭文字友，束刍无路酹丘墟。
母因子贵滔滔是，惟段夫人敻不同。丹桂义方如五窦，碧梧典册继三洪。鱼轩甫拜咸宁郡，象服未朝长乐宫。何必他人勒阡表，家庭自有大宗工。
不觉朱明变素商，萤穿户牖燕辞梁。牢愁五鼓尤难睡，薄冷单衣未易当。谁伴子綦同隠几，亦无法喜共禅房。残骸到了犹贪爱，仙圣前头自炷香。
翁折高枝空月窟，子提色笔哭烟楼。有司岂不具只眼，诸老皆当放一头。鹏背方乘御风势，马蹄肯作看花游。悬知董子天人对，一洗平津曲学羞。
落笔昔传九天上，诛茅今老万山中。殷勤封内种花令，物色畦间拾穗翁。道是单传曾雪立，元来一字耻雷同。语君此事须商榷，唐律尤难似古风。
幸际龙飞策士年，灵岩仙水执鞭先。夺标文妙三场称，劝驾诗高万口传。昔忝词臣曾草诏，今为乡老预兴贤。春风到耳鳌头选，尚可扶衰候马前。
华胄惟莆冠七闽，陈岩所产必闻人。穆陵凤阁曾分席，朝道麟台有后身。上览四书方唱叹，子行三策好条陈。明时独擅将雏曲，未数燕山桂与椿。
不觉昏眵过十旬，谒之先圣祷之神。室生虚白稀来客，驿致空青累故人。病尚研寻书外意，耄犹贪爱梦中身。从前计孛俱辞去，献岁明朝已发春。
信庵墨戏古无之，元气淋漓尔许奇。特与此翁挥匹楮，不为彼相作横枝。秘藏扫雪辋川画，曾序调羹沂国诗。九十老农尤宝惜，时时开卷拂蛛丝。
粤从宣靖至炎兴，粉饰湖山苑圃增。列圣久无师入洛，三京初有使朝陵。摧锋指日酋传首，返旆终身气拂膺。逸少兴公虚论胜，百年机会更谁乘。
忆昔东淮羽檄驰，非公受钺国几危。春潮全藉孤舟渡，厦屋曾将一木支。着白接䍠麾猛将，坑红衲袄等婴儿。扬州遗老闻新讣，犹说平山奏凯时。
出为董统今韩范，入告忠嘉古卨夔。白刃在前裹疮战，黄麻拜右掉头辞。去犹耿耿心存阙，老尚堂堂表出师。盖世英豪嗟已矣，八哀吟罢有余悲。
自是乾坤间气生，吾犹识此万人英。博求骏骨千金致，忽割牛心四座惊。古有诗人悼房琯，今无壮士哭田横。遥知岳市新华表，过者徘徊下马行。
丙午遭逢瑟改调，先皇记忆忝弓招。明扬虽曰由师锡，密启端因侍燕朝。早识武侯比龙凤，晚为公旦序鸱鸮。吾贫岂是无鸡酒，恨不携将柏下浇。
大帝昭回奖丛藁，太师行草跋兰亭。箧藏有物为呵护，巾袭令儿掌钥扃。目眚端由书作祟，心痴常怕画通灵。不如鹑结村夫子，惟宝蒙求与孝经。
晚遇先皇诏起家，负金莲炬紫薇花。犯颜屡抗涂归疏，断腕难操起复麻。愚不入时逃北谷，老难待漏守东华。人生惟有村田乐，未觉封侯胜种瓜。
蚤从南浦晚南塘，二老联翩返帝旁。天上庆云谁属和，斗间紫气久无光。已埋玉树难扶起，所宝银钩永袭藏。老去悲懽排遣尽，犹于师友未能忘。
鸡唱鸦啼搅晓眠，起煨田舍火炉边。天寒雪闭袁安户，岁恶江通鲁望田。已返山林全晚节，勿烦郡国礼高年。老臣久不陪朝谒，犹记称觞玉座前。
跳出槐安有底忙，何须更待熟黄粱。牙签载返善和宅，手板抽回政事堂。效玉川生称锐汉，爱杨处士号憨郎。山中岂不差岑寂，犹胜人间臭腐肠。
匹如迂叟洛中园，花竹依稀五亩宽。梧树参天栖凤集，桧根入地蛰龙蟠。翁求真乐希颜子，世著清名慕邴丹。身是双溪前令尹，胜游蹉过不曾观。
叔夜形骸已不堪，安能扶曳事朝参。添千茎雪希临镜，省一条冰细署衔。续补亡诗存古意，广崇有论矫清谈。暮年坚壁惟东涧，老子方渠未免惭。
厨传终年省饯迎，万金难买上元晴。首龡豳俗祈年雅，遥和尧民击壤声。庭少缿筒知讼息，边无刁斗喜时平。雌堂清苦倡优拙，姑扇仁风慰物情。
纳履归来六载强，身闲冷看世人忙。远公有酒邀莲社，录事无资助草堂。柿被鸟残分亦好，李为螬食咽何妨。春山何处无薇蕨，更不须求辟谷方。
古者役人常以冬，据经端自紫薇公。杠舆梁涉犹徒步，龟筮民从见大同。不假洛阳抱桥蛎，宛如震泽卧波虹。春江浩渺风涛急，方待先生济不通。
仲秋鸠僝迄穷冬，巨丽依稀似蔡公。濡足几年通国病，肯心一片有谁同。人言此庆钟双凤，天落其成见两虹。不是坡仙捐宝带，此桥安得往来通。
休致后欣荣念薄，利名中伏祸机深。蔺卿反仅能全璧，疏傅归才有赐金。福过安知衔秽袜，朝回犹叹负香衾。山中猿鹤休猜怪，方表先生铁石心。
脱发清晨雪满簪，把茅不恨入山深。安能更作皱眉事，但可聊为拥鼻吟。鞭算难权鹿皮币，害藏谁发袅蹄金。暮年未敢忘忧爱，喜听三边奏凯音。
我与昔贤生异世，昼思夜梦两微茫。掉头随雾入东海，被发乘风下大荒。仙伯已寻丹灶地，武皇亦返白云乡。惟应诗卷留天地，宝气虽埋斗有光。
公论无过月旦评，吾衰安敢主乡盟。触蛮力劝休争战，猿鹤相安不怨惊。髧彼两髦呼作友，长吾一日敬为兄。前身定是徐先辈，延寿溪头了一生。
汤熨沉绵弥半载，未尝寸步出村居。登翘材馆多新贵，归善和坊守旧书。有客嘲杨雄拓落，无人问李白何如。腐肠端为肥脓尔，且课畦丁力灌蔬。
当年草草掩泉扃，家集年深失坎铭。后裔浇松难盥荐，先君易箦尚丁宁。诰频燎土知天定，笏已堆床见地灵。便筑精庐陈像设，大书山券刻碑厅。
微似锥刀亦苦争，使君诺重万金轻。希夷不以山分客，太傅曾将墅乞甥。季世炎凉几市道，古人生死见交情。与公到老宜同社，倡率乡人逊畔耕。
搔白发翁疑是假，对青铜镜认为真。影形本合成同体，梦觉俄分作二人。欢至不期开口笑，愁来相对捧心颦。可怜怛化贪生者，刍狗元身学出神。
物我乖离果孰亲，色空捏合本非真。金狨马上惭穷相，玉镜台中识幻人。南北宗禅皆具眼，东西施貌各含颦。眉间一点元无喜，颊上三毛岂有神。
幪以衣冠类孙叔，被之蓑笠即玄真。未知这汉为谁子，如客他乡喜故人。皓白相看双鬓秃，丹青偏写两眉颦。吾闻四大皆虚假，曾向聃书悟谷神。
自从庆历亲除后，直到咸淳第四年。当道豺应惊破胆，通天狐不敢垂涎。豸冠本古触邪义，麟笔它时责备贤。八十九翁盲且耄，有徂徕颂献无缘。
闻说琴堂似水清，天公产瑞告西成。宛如唐叔称同颖，未羡相如诧一茎。岳牧定应图画进，朝家曷有玺书旌。侬诗社舞村歌尔，让紫薇郎作颂声。
身如倦翼晚知还，且免群儿谤务观。官酒灰多宁勿饮，监书字大亦难看。颂称吉甫宣王美，帖报殷生宰相安。近世风流惟贺八，脱朝冠去著黄冠。
谁道樗翁未苦衰，强扶鹤膝自支持。无闲心力篆雕赋，下死工夫锻炼诗。诸友多迁幽谷木，此郎今借上林枝。暮龄喜读君章句，平易中间伏怪奇。
昔为枢掾侍延英，蓦听胪传第一声。仙籍香浮广寒殿，奏篇纸贵洛阳城。亲逢明主真千载，曾谓斯人止九卿。惟有一端差慰意，鹤山大字扁堂名。
立德尤高似立言，常嗟此语欠精论。邺侯架冷惟书在，董子陵荒有策存。太息晚犹条世务，大招未易返骚魂。薤歌不尽云亡恨，直待碑成慰九原。
百骸岂久坚牢者，两曜宁逃薄蚀哉。有玉斧修圆复阙，无金篦刮膜难开。坐跏趺榻尘慵扫，手校雠书记不来。辜负持螯把杯兴，暮年十日九清斋。
龟䇲皆云二月佳，愁眉攒定几曾开。不如腐草成萤爝，绝似明珠隔蚌胎。啖月蟆何尝磔死，衔泥燕却已归来。清羸不敢深思索，信笔成章一散怀。
乾鹊查查得许忙，弓寮越境访溪堂。故交有约过安道，季世无人吊卜商。聊为先儒增管见，不烦太乙下藜光。要知韩孟新吟否，此则赓酬第一章。
敕尾词头老不任，偶逢寸暇惜如金。进赓圣制董弦曲，退伴君联石鼎吟。晓漏闻钟犹共话，雪泥蹑屐每相寻。而今不辨人颜色，坐久琅琅认语音。
𪿫车云怒激狂澜，只作禅家露电观。抽得元身闲处著，免他冷眼静中看。买山深悔于城近，逃席何须待酒阑。昔美少年今皓白，懒从日者问支干。
纷纷儒墨互攻排，此事吾尝体认来。一向嵩山面空壁，一于骊岫拨残灰。贤如颜闵今亡矣，古有彭聃安在哉。岁晚雪中逢族子，退之至此未忘骸。
晚慕玄真与季真，床头金尽不忧贫。六如偈简常持念，四勿箴佳最切身。古有德衰年亦暮，今谁齿宿意犹新。手遮西日过门客，来拜庞公者几人。
衰残悔不早修真，蓝缕何须更逐贫。诸恶能通三世业，瓣香要做再来身。先民至死思存汉，谄子偷生作美新。俯仰两间无愧怍，有辞可以白先人。
共极堂中听雨楼，谁知华扁有源流。追攀应物并和仲，友爱全真与子由。老监情尤钟冢嗣，放翁语亦本前修。文忠百世之标准，更向韦苏以上求。
招鹤山空衿佩散，至今复以格名轩。礼诗学已先传子，性理书犹密付孙。程氏必须通一件，申公云不在多言。侯芭老去头如雪，曾受吾师罔极恩。
面削瓜黄头雪白，雀罗庭院久深芜。劳烦上客迂童马，惭愧贫家阙饭刍。绝喜绪言闻辅嗣，了无斋衬供文殊。定知别后尤精进，寻得轩皇所失珠。
苛留未忍听骊驹，薄具酸寒不可孤。邻巷沽来惟饮汁，田家客至具焚枯。吾衰异昔中年别，子去云谁半夜呼。敬问伯鱼诗礼外，过庭亦有异闻乎。
章子捐书洒埽忙，华轩乃肯过草堂。知闻敢望回并赐，文献难征夏与商。会有神医为刮膜，岂无邻女肯分光。聋盲常起于音色，三复聃书检欲章。
力绵恩重老难任，箧有龙绡橐有金。犹记席前曾见问，安知泽畔自行吟。吾闻正始声初吐，子有元和脚可寻。今大宗师惟阁老，蝉嘶未必不知音。
抽还手板把随如，甘向三家村卜居。晚有绝诗题白下，早为选礼倡黄初。难从杨子通奇字，却羡祁公学草书。国语一编可传世，何妨左氏失明余。
李杜坛高未易扳，鲸波浩渺鹤天宽。潮音堂上频升座，日过寮中暂挂单。颜子向来曾父孔，李翱未可便兄韩。内丹仅足延龄尔，若要飞升必大丹。
苛留孤月伴长庚，无奈残星欲启明。曾子数商诚有罪，韩公云籍未尝盲。病深不早迎秦缓，赀薄将何谢宋清。客问后村翁健否，呻吟中有句将行。
方喜凤箫吹协律，忽惊鸾镜黯无光。入君怀袖初蒙幸，著主衣裳外不忘。陌上野游多薄幸，闺中婉娈有刚肠。落花满地无人扫，自是春来懒下堂。
不能测海更窥天，颇废开荒与粪田。碧眼睛中疑有祟，白蕉肘后惜无传。佛云泡影应如是，儒说心思既竭焉。老子冥搜难属和，公诗美似弹丸圆。